Himpunan Aman Selamatkan Malaysia berakhir dengan aman

KUALA LUMPUR: Himpunan Aman Selamatkan Malaysia anjuran Pemuda Perikatan Nasional (PN) pada Sabtu berakhir dengan peserta bersurai secara aman.

Kira-kira 1,000 peserta mengakhiri perhimpunan itu dengan nyanyian lagu Negaraku dan bacaan doa di hadapan kompleks beli belah Sogo di sini pada jam 3.30 petang.

Terdahulu, peserta perhimpunan berarak dengan berjalan kaki dari Masjid Jamek Kampung Baru, di sini, ke kompleks Sogo selepas menunaikan solat Zohor bermula 1.50 tengah hari.

Perarakan diketuai Ahli Dewan Tertinggi Muafakat Nasional (MN), Datuk Tun Faisal Ismail Aziz dan Sekretariat Himpunan Aman Selamatkan Malaysia, Badrul Hisham Shaharin atau dikenali Chegu Bard.

Tun Faisal berkata, himpunan itu menuntut tiga perkara yang antara lain meminta agar sistem perundangan di negara ini memberi keadilan kepada semua pihak, tanpa mengira sebarang status dan pangkat.

Selain itu, ia turut menuntut kerajaan membebaskan Peguam Negara dan Suruhanjaya Pencegahan Rasuah Malaysia (SPRM) daripada kuasa eksekutif.

Lebih penting, satu lagi tuntutan adalah dengan melakukan siasatan semula terhadap keputusan mahkamah yang melepas tanpa membebaskan (DNAA) Timbalan Perdana Menteri, Datuk Seri Dr Ahmad Zahid Hamidi daripada 47 pertuduhan.

Tun Faisal bersama Ketua Penerangan Parti Pribumi Bersatu Malaysia (Bersatu), Datuk Razali Idris dan Ketua Penerangan Parti Pejuang Tanah Air (Pejuang), Muhammad Rafique Rashid Ali turut hadir ke Ibu Pejabat Polis Daerah (IPD) Dang Wangi untuk membuat laporan polis.

Laporan polis dibuat berhubung keputusan DNAA Ahmad Zahid.

Author

Fazleen Safina Abd Jamil

View all posts

View all posts


KEMAS hasilkan 493 graduan Sijil Kemahiran Malaysia tahun ini

ALOR SETAR: Jabatan Kemajuan Masyarakat (KEMAS) berjaya melahirkan 493 graduan Sijil Kemahiran Malaysia (SKM) dan Diploma Kemahiran Malaysia (DKM) tahun ini.

Menteri Pembangunan Luar Bandar, Datuk Seri Mahdzir Khalid berkata, kesemua graduan adalah pelatih dari Akademi Kemahiran KEMAS Seri Iskandar dan Gopeng, Perak dan Penyelia Kemahiran KEMAS.

“KEMAS telah memperuntukkan sejumlah RM2 juta tahun ini untuk melaksanakan program sijil dan diploma tersebut dalam bidang Pendidikan Latihan Teknikal dan Vokasional (TVET) yang diiktiraf oleh Jabatan Pembangunan Kemahiran (JPK) di bawah Kementerian Sumber Manusia.

“Program TVET di KEMAS itu memang mendapat sambutan yang tinggi daripada lepasan sekolah,” katanya.

Beliau berkata demikian pada sidang media selepas Majlis Konvokesyen Kemahiran Malaysia Ke-13 KEMAS di sini hari ini.

Turut hadir, Ketua Pengarah KEMAS, Ahmad Kamal Idris Mohd Nawawi dan Setiausaha Bahagian Dasar dan Perancangan Strategik KPLB, Abdul Kahar Abdullah.

Jelas Mahdzir, TVET KEMAS memberi fokus dalam bidang jahitan dan kulinari dengan kos pengajian ditanggung sepenuhnya oleh kerajaan.

Para pelajarnya yang terdiri daripada belia dan beliawanis kumpulan B40, berpeluang untuk menguasai kemahiran serta memperolehi sijil dan diploma.

“Kita membuka peluang itu untuk direbut oleh mereka yang berminat kerana kemahiran itu amat berguna kepada mereka sekaligus membuka peluang kepada graduan untuk mendapatkan pekerjaan atau membuka perniagaan sendiri berkaitan kemahiran yang diperolehi itu,” katanya

Tambah Mahdzir, KEMAS adalah satu-satunya agensi kerajaan yang melaksanakan program Diploma Lanjutan Kemahiran Malaysia Tahap 5 dalam Bidang Pengurusan Fesyen dan Pakaian.

Setakat ini, KEMAS telah melahirkan seramai 2,400 orang graduan dalam pelbagai bidang kemahiran sejak tahun 2007.

Sementara itu pada majlis sama, Mahdzir turut menyampaikan Anugerah Khas, Anugerah Ketua Pengarah, Anugerah Ketua Setiausaha (KSU) dan Anugerah Menteri kepada pelatih yang mencapai tahap cemerlang sepanjang tempoh pengajian.

Untuk rekod, seramai 151 graduan adalah penerima DKM manakala 342 adalah graduan SKM.

Author

Tun Puteh Wanti

View all posts

View all posts


Pertuduhan rasuah terhadap Wan Saiful teratur, lengkap – Pendakwaan

KUALA LUMPUR: Mahkamah Sesyen di sini hari ini diberitahu bahawa dua pertuduhan berkaitan rasuah berjumlah RM6.9 juta membabitkan projek Jana Wibawa yang dikemukakan terhadap bekas Ketua Penerangan Bersatu, Datuk Wan Saiful Wan Jan adalah teratur dan lengkap.

Timbalan Pendakwa Raya, Rasyidah Murni Azmi berhujah bahawa kedua-dua pertuduhan berkenaan tidak cacat, sebaliknya jelas dan boleh difahami.

“Seksyen 153 Kanun Tatacara Jenayah (KTJ) menyatakan tarikh dan masa hendaklah dinyatakan dalam pertuduhan. Dalam pertuduhan pertama, masa telah dinyatakan iaitu sekitar April 2022 manakala pertuduhan kedua masa dinyatakan pada Julai hingga September.

Pihak pembelaan juga telah dibekalkan dengan dokumen serta notis yang mencukupi bagi membolehkan mereka menyediakan pembelaan,” katanya.

Beliau berkata demikian pada prosiding pendengaran permohonan Wan Saiful untuk mengetepikan dua pertuduhan meminta dan menerima rasuah berjumlah RM6.9 juta membabitkan projek Jana Wibawa yang dihadapinya di hadapan Hakim Rozina Ayob.

Selain itu, Rasyidah Murni berkata permohonan Wan Saiful adalah tidak berasas dan pramatang kerana saksi-saksi pendakwaan masih belum memberi keterangan.

“Sehubungan itu, pihak kami memohon mahkamah menolak permohonan ini memandangkan ia tidak mempunyai alasan yang kukuh dan merupakan penyalahgunaan proses mahkamah,” katanya.

Peguam Amer Hamzah Arshad mewakili Wan Saiful pula berkata kedua-dua pertuduhan terhadap anak guamnya adalah cacat kerana tidak menyatakan secara khusus tarikh kesalahan dilakukan.

“Dalam pertuduhan itu hanya menyebut sekitar bulan tertentu tanpa mengemukakan butiran yang lengkap bagi kesalahan yang dipertuduhkan terhadap anak guam saya,” katanya.

Dalam pada itu, Amer Hamzah berkata pertuduhan itu juga tidak berasas berdasarkan Seksyen 173 (g) KTJ yang menyebabkan pihak pembelaan dinafikan hak untuk mengemukakan pembelaan dan alibi.

“Isu berhubung pertuduhan tidak berasas ini bukan sesuatu yang bersifat pramatang kerana ia boleh dikemukakan pada bila-bila masa sebelum mahkamah membuat keputusan di akhir kes pendakwaan.

Pada peringkat ini, kami tidak memohon tertuduh dibebaskan daripada pertuduhan, tetapi mahkamah mempunyai kuasa untuk meneliti sama ada pertuduhan itu teratur mengikut peruntukan dalam Kanun Tatacara Jenayah,” kata peguam itu.

Selepas mendengar hujahan kedua-dua pihak, Rozina menetapkan 21 Julai ini untuk keputusan  permohonan itu.

Wan Saiful, 48, didakwa meminta suapan wang daripada Lian Tan Chuan sebagai dorongan untuknya membantu syarikat Nepturis Sdn Bhd mendapatkan projek “Central Spine Road: Sertik Ke Persimpangan Lebuhraya Pantai Timur” daripada Kerajaan Malaysia secara prakelayakan yang jumlah keseluruhannya RM232 juta.

Beliau juga dituduh menerima bagi dirinya suapan wang tunai berjumlah RM6,962,694.54 melalui akaun CIMB Bank Berhad milik syarikatnya WSA Advisory Group Sdn Bhd daripada akaun Maybank Islamic Berhad milik Syarikat Nepturis Sdn Bhd sebagai upah membantu syarikat Nepturis mendapatkan Surat Setuju Terima bagi projek itu.

Kedua-dua perbuatan itu didakwa dilakukan di Royal Lake Club, Taman Tasik Perdana di sini, pada April 2022 dan di CIMB Bank Berhad Cawangan Bukit Tunku, Taman Tunku, Bukit Tunku di sini antara 8 Julai 2022 hingga 30 Sept 2022. – BERNAMA


Syed Saddiq sekali lagi mohon untuk cabar kredibiliti saksi utama

KUALA LUMPUR: Syed Saddiq Syed Abdul Rahman yang berdepan dengan tuduhan pecah amanah jenayah (CBT) dan pengubahan wang haram, sekali lagi memohon bagi mencabar kredibiliti seorang saksi utama susulan terdapat beberapa percanggahan dalam keterangan yang direkod oleh Suruhanjaya Pencegahan Rasuah Malaysia (SPRM) dan keterangan lisannya di mahkamah.

Ini merupakan percubaan kali kedua oleh pihak pembelaan untuk mendapatkan kebenaran memulakan prosiding bagi mencabar kredibiliti Rafiq Hakim Razali, bekas penolong bendahari Angkatan Bersatu Anak Muda (Armada), selepas Mahkamah Tinggi pada 18 Julai, menolak permohonan Ahli Parlimen Muar untuk mencabar saksi pendakwaan ke-13 itu berikutan percanggahan dalam kenyataan saksi dan keterangan lisannya di mahkamah berhubung prosedur pengeluaran RM1 juta daripada akaun bank Armada.

Peguam Syed Saddiq, Gobind Singh Deo berhujah terdapat percanggahan dalam keterangan lisan Rafiq Hakim di mahkamah dengan keterangan yang direkod sebelum ini oleh SPRM mengikut Seksyen 30 Akta SPRM 2009.

“Percanggahan itu merujuk kepada masa dan tempat arahan yang didakwa diberikan oleh Syed Saddiq kepada Rafiq Hakim dan Ahmad Redzuan Mohamed Shafi, yang merupakan penolong setiausaha Armada, untuk mengeluarkan RM1 juta dan tujuan acara kutipan dana di Muar serta wang yang diperoleh daripadanya,” kata peguam itu.

Katanya saksi itu menerusi keterangan lisannya di mahkamah memberitahu arahan untuk mengeluarkan RM1 juta oleh Syed Saddiq dibuat selepas Langkah Sheraton, pada perjumpaan di rumah tertuduh.

“Bagaimanapun menerusi kenyataan kepada SPRM saksi berkata arahan untuk pengeluaran RM1 juta itu dibuat menerusi panggilan telefon pada awal Mac 2020,” katanya.

Gobind turut berhujah bahawa terdapat percanggahan pada keterangan lisan Rafiq Hakim di mahkamah, apabila saksi tidak bersetuju bahawa wang dalam akaun Armada Bumi Bersatu Enterprise (ABBE) adalah hasil dana kutipan orang ramai oleh Syed Saddiq sendiri untuk berkempen di Muar.

Bagaimanapun peguam itu berkata menerusi kenyataan kepada SPRM, Rafiq Hakim mengesahkan bahawa sumber kewangan ABBE adalah hasil sumbangan orang ramai sepenuhnya iaitu melalui Majlis Makan Malam di Muar dan Majlis Makan di De Palma Hotel.

“Tujuan majlis makan ini diadakan untuk mendapatkan dana bagi Syed Saddiq sendiri iaitu berkempen di Muar,” katanya yang turut memohon dibekalkan dengan keterangan saksi yang dirakam oleh SPRM.

Sementara itu Timbalan Pendakwa Raya Datuk Wan Shaharuddin Wan Ladin berhujah permohonan pembelaan adalah satu penyalahgunaan proses mahkamah kerana mereka sebenarnya cuba untuk mendapatkan kenyataan direkodkan SPRM, bukan bertujuan untuk mencabar kredibiliti saksi tetapi untuk melihat keseluruhan kandungan kenyataan itu.

“Sekarang ini pihak pembelaan melakukan percubaan kali kedua mengikut pintu belakang untuk memulakan prosiding mencabar kredibiliti saksi berkenaan,” katanya.

Selepas mendengar hujah kedua-dua pihak Pesuruhjaya Kehakiman Datuk Azhar Abdul Hamid menetapkan 25 Julai untuk mengumumkan keputusannya.

Syed Saddiq, 29, didakwa bersubahat dengan Rafiq Hakim Razali iaitu Penolong Bendahari Armada Parti Pribumi Bersatu Malaysia yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, Syed Saddiq didakwa menyalahguna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.

Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018. – BERNAMA


Pegawai Maritim Malaysia cedera ditetak nelayan Vietnam

KUALA TERENGGANU: Seorang pegawai Agensi Penguatkuasaan Maritim Malaysia (Maritim Malaysia) Terengganu cedera parah akibat ditetak dengan parang seorang nelayan Vietnam di perairan Kuala Terengganu, dekat sini, pada pukul 11.30 pagi tadi.

Menurut Pengarah Maritim negeri, Khairul Anuar Abd. Majid, insiden berlaku ketika mangsa memeriksa sebuah bot dinaiki suspek bersama 15 yang lain yang sedang leka menangkap ikan.

Beliau berkata, tetakan itu menyebabkan Shakir Zufayri Azizul Rahman, 27, cedera parah di bahagian kepala dan dihantar ke Hospital Tengku Ampuan Afzan (HTAA), Kuantan, Pahang untuk diberi rawatan.

“Pasukan peronda sebelum itu mengesan sebuah bot pada kedudukan 148 batu nautika dari Kuala Terengganu disyaki menceroboh perairan negara untuk menangkap ikan.

“Pemeriksaan lanjut mendapati 16 kru warga Vietnam terdiri daripada 15 awak-awak dan seorang tekong di atas bot terbabit tidak memiliki permit serta lesen yang sah.

“Namun salah seorang daripada mereka bertindak agresif menetak mangsa menggunakan sebilah parang sebelum kesemuanya ditahan untuk tindakan lanjut,” katanya seperti dilapor Utusan hari ini.

Tambah Khairul Anuar, insiden itu turut menyebabkan berlaku pergelutan sehingga mengakibatkan kecederaan di bahagian peha kepada tekong bot warga Vietnam.

Beliau berkata, tindakan nekad nelayan warga asing itu kemudian dapat dikawal pasukan penguatkuasa Maritim Malaysia daripada terus menyerang pegawai dan anggota lain.

“Kesemua mereka telah dirujuk ke HTAA dengan dibawa menaiki helikopter Maritim Malaysia bagi mendapatkan rawatan segera.

“Seramai 16 nelayan Vietnam terbabit ditahan dibawah Akta Perikanan 1985 dan Akta Imigresen 1959/63 kerana memasuki Malaysia tanpa memiliki sebarang pas yang sah,” katanya.

Authors

Media Variasi

View all posts

Diyana Rahip

View all posts

View all posts

View all posts


Video dikongsi di WhatsApp akan kelihatan lebih baik

OLEH kerana popularitinya, WhatsApp digunakan untuk segala-galanya, daripada bersembang dengan rakan-rakan hinggalah untuk menjalankan urusan perniagaan.

Ini mungkin melibatkan penghantaran banyak foto dan video berulang kali. Walaupun perkhidmatan pemesejan milik Meta ini telah memperoleh beberapa ciri berguna dalam beberapa tahun kebelakangan ini, perkongsian foto dan video kekal sebagai ciri paling lemah kerana ia dimampatkan dengan banyak sebelum dihantar.

Namun WhatsApp telah dikesan menguji keupayaan untuk menghantar foto berkualiti definisi tinggi (HD) dalam versi beta baru-baru ini, dan pilihan yang sama kini telah muncul untuk video dalam versi beta terkini.

WhatsApp membolehkan anda berkongsi fail bersaiz sehingga 2GB. Tetapi untuk video, anda masih terhad kepada saiz kecil 16MB. Ini tidak mencukupi pada zaman ini, terutamanya apabila telefon pintar Android terbaik mampu merakam video 8K.

Apabila berkongsi video melalui platform, WhatsApp mengecilkan dan memampatkan fail secara automatik untuk mengurangkan resolusi, kualiti dan saiznya.

Dalam WhatsApp beta untuk Android v2.23.14.10, beberapa penguji beta melaporkan melihat butang HD semasa berkongsi video.

Mengetik pada pilihan akan membolehkan anda memilih antara kualiti Standard atau HD. Yang terakhir ini nampaknya akan mengekalkan resolusi video asal, yang juga membawa kepada peningkatan ketara dalam saiz.

Walaupun video akan mengambil masa yang lebih lama untuk dihantar, ia akan mempunyai kualiti yang jauh lebih baik daripada pilihan standard, yang dioptimumkan untuk penghantaran yang lebih pantas.

Standard kekal sebagai pilihan lalai, jadi anda perlu memilih HD secara manual pada bila-bila masa anda mahu menghantar video dengan kualiti lebih jelas.

Seperti yang dinyatakan oleh WABetaInfo, pemampatan juga digunakan pada video berkualiti HD, jadi akan berlaku kehilangan perincian.

Label HD akan muncul pada video resolusi lebih tinggi yang dikongsi supaya pengirim boleh mengenal pasti mereka dengan mudah.

WhatsApp boleh melancarkan pilihan untuk berkongsi video HD pada platformnya kepada lebih banyak penguji beta dalam beberapa minggu akan datang.

Bagi keluaran awam, syarikat mungkin akan melancarkan pilihan perkongsian foto dan video HD bersama-sama dalam beberapa minggu lagi.

Author

Taufik Asmady Abdul Aziz

View all posts

View all posts


PU Syed mohon maaf selepas Caprice mahu dedah rahsia?

KUALA LUMPUR: Pendakwah bebas, PU Syed tampil membuat permohonan maaf secara terbuka terhadap Caprice, membabitkan aurat isteri penyanyi rap itu.

Tindakan itu dibuat, dipercayai kerana bimbang rahsianya terbongkar sebaik sahaja Caprice memberi amaran untuk mendedahkannya bersama bukti, dan menuntut permohonan maaf daripada pendakwah itu, melalui Instagramnya.

PU Syed atau nama sebenarnya, Syed Mohd Bakri Syed Ishak berkata, dia memohon maaf malah menurunkan catatan menyentuh isu aurat isteri pelantun lagu Lenglui itu.

“Ambe dengan ini akan menurunkan catatan yang mana di dalamnya ada menyentuh isu aurat isteri saudara Caprice dan memohon maaf jika di sana ada unsur-unsur negatif dan menganggu kehidupannya dan isteri.

“Pada masa sama, saya masih berharap agar sesuatu kes yang sedang berjalan di mahkamah tidaklah diulas lagi dan jika wujud bukti-bukti baharu melibatkan sesiapa pun, sila hadapkan ke muka pengadilan,” tulisnya menerusi hantarannya di Facebook.

Syed bagaimanapun, berkata beliau tidak mempunyai sebarang masalah kepada Caprice untuk terus mendedahkan rahsia atau sebaliknya.

“Tentang diri saya yang Caprice cuba dedahkan, terpulang kepadanya untuk terus dedahkan atau tidak.

“Permohonan maaf ini bukanlah bermakna saya nak pihak Caprice membatalkan hasrat pendedahan tersebut jika benar wujud dan melanggari batas syarak dan undang-undang negara.

“Kepada Allah sahajalah kita serahkan baik dan buruknya. Insya-Allah,” tulisnya di hantaran sama.

Caprice atau nama sebenarnya Ariz Ramli bengang apabila aurat isterinya dipetik oleh Syed, dan beliau memberikan tempoh 24 jam untuk pendakwah itu memohon maaf secara terbuka.

“Salam PU Syed, Cap bagi hang 24 jam untuk buat permohonan maaf secara terbuka sebab tiba-tiba nak kait bini Caprice dengan kes jenayah seorang PU.

“Apa kaitan? Kenapa tiba-tiba nak petik? Jangan sampai Cap bongkar rahsia PU pula kat sini. Tak ada kaitan jangan mulakan. Jika tidak, kita pun boleh mulakan,” katanya.

Bukan itu sahaja, Caprice juga telah bertindak menghantar mesej melalui WhatsApp kepada PU Syed untuk meminta penjelasan mengenai perkara tersebut.

Sebelum ini, Syed dianggap seperti ‘pilih bulu’ apabila berdiam diri dari mengulas isu yang sedang dihadapi PU Azman.

Dia juga sempat memetik nama Caprice yang dilihat sedang rancak melakukan siasatan sendiri selain menitipkan pesanan agar usahawan itu mengurus aurat isterinya dahulu sebelum layak jadi ‘tiger of al Quds’.

Author

Tun Puteh Wanti

View all posts

View all posts


Sultan Selangor titah siasat penfitnah sekolah tahfiz

SHAH ALAM: Sultan Selangor, Sultan Sharafuddin Idris Shah Alhaj bertitah, fitnah mengatakan lebih 200 buah sekolah tahfiz di Selangor telah diarahkan tutup amat dikesali dan tidak bertanggungjawab.

Baginda bertitah, fitnah sebegini secara tidak langsung merisaukan ibu bapa dan boleh menghakis kepercayaan orang ramai terhadap institusi agama dan pihak berkuasa agama khususnya di negeri ini.

“Baru-baru ini telah berlaku kekecohan tentang fitnah yang telah dilemparkan terhadap pihak berkuasa agama negeri Selangor dan pihak berkuasa tempatan (PBT) Selangor kononnya lebih daripada 200 buah sekolah tahfiz di Selangor telah diarahkan tutup yang mengakibatkan beribu pelajar tahfiz telah hilang tempat untuk belajar.

“Beta mahu mereka yang sering melemparkan fitnah dan tohmahan agar mendapatkan fakta tepat sebelum melontarkan sebarang tohmahan tidak berasas,” titah baginda.

Sultan Selangor merupakan Pengerusi Majlis Kebangsaan Bagi Hal Ehwal Agam Islam Malaysia (MKI) bertitah sempena Mesyuarat MKI Kali Ke-70 di Dewan Syarahan dan Muzakarah Islam Shah Alam, Masjid Sultan Salahuddin Abdul Aziz Shah, Shah Alam yang turut dihadiri Perdana Menteri, Datuk Seri Anwar Ibrahim.

Titah baginda lagi, golongan terbabit perlu segera memberhentikan perbuatan khianat dan tidak bertanggungjawab tersebut.

“Andai kata mereka meneruskan perbuatan fitnah dan khianat ini, beta mohon pihak polis segera mengesan kumpulan penfitnah ini dan mengambil tindakan undang-undang terhadap mereka.

“Pada hakikatnya beta telah menitahkan agar langkah pemutihan diambil terhadap sekolah-sekolah agama dan tahfiz swasta dan persendirian yang tidak berdaftar dengan mengarahkan pendaftaran dibuat bagi memastikan sekolah-sekolah ini adalah selamat dari segi ciri-ciri keselamatannya dan mempunyai suasana pembelajaran yang selesa untuk para pelajar menimba ilmu,” titah baginda. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


‘Doktor’ dipercayai pembekal dadah ke pusat hiburan ditahan

JOHOR BAHRU: Polis Johor menahan 78 individu termasuk seorang lelaki warga asing yang dikenali sebagai ‘doktor’, dipercayai menjadi pembekal dadah ke pusat-pusat hiburan dalam satu operasi khas di daerah Batu Pahat dan Kluang, pagi semalam.

Ketua Polis Johor, Datuk Kamarul Zaman Mamat berkata, selain warga asing berusia 32 tahun itu, turut ditahan 55 lelaki tempatan, 15 wanita tempatan, dua lelaki warga asing dan lima wanita warga asing berumur lingkungan 16 hingga 68 tahun, atas pelbagai kesalahan.

Beliau berkata tangkapan itu hasil pemeriksaan terhadap 246 individu di tiga pusat di dua daerah berkenaan, sekitar pukul 1 hingga 3 pagi Sabtu.

“Hasil saringan urin mendapati 68 individu terdiri daripada 49 lelaki dan 19 wanita positif dadah jenis tetrahydrocannabinol (THC), methamphetamin dan ketamin.

“Dalam serbuan ini, polis berjaya merampas dadah dengan nilai RM261,797.65. Anggaran berat dadah yang dirampas ialah 3.43 kilogram (kg) serbuk ecstacy; 417.08 (gram) ketamin; 423.23 gram (1,368 biji) pil ekstasicstacy dan 83.64 gram (300 biji) pil Eramin 5,” kata beliau.

Kamarul Zaman berkata, jumlah dadah yang dirampas itu dianggarkan boleh digunakan 15,206 penagih.

Beliau berkata, pihaknya turut menyita sebuah kereta serta menemui wang tunai berjumlah RM31,218.

“Selain itu, dua daripada pusat hiburan terbabit gagal mengemukakan lesen perniagaan dan hiburan yang sah, manakala sebuah lagi didapati beroperasi lebih masa daripada yang dibenarkan pihak berkuasa tempatan.

“Kesemua individu berkenaan direman antara satu hingga enam hari bermula 21 hingga 26 Jan untuk siasatan lanjut di bawah Seksyen 39B, Seksyen 12(2) dan Seksyen 15(1)(a) Akta Dadah Berbahaya 1952; Seksyen 15(1)(c) Akta Imigresen 1959/63 serta Seksyen 6(2) dan Seksyen 11(2) Enakmen Hiburan dan Tempat-Tempat Hiburan Johor 4/98,” katanya.

Kamarul Zaman berkata, dari 1 hingga 20 Januari lepas, Jabatan Siasatan Jenayah Narkotik (JSJN) Johor telah menahan 1,078 orang atas pelbagai kesalahan dadah dan merampas 602.66kg dadah dengan nilai RM3.98 juta serta menyita harta bernilai RM1.71 juta. – BERNAMA


Najib boleh dapatkan pengampunan diraja, perlu jalani hukuman dahulu – Peguam

KUALA LUMPUR: Bekas Perdana Menteri Datuk Seri Najib Tun Razak boleh memohon untuk mendapatkan pengampunan diraja, namun perlu menjalani hukuman penjara dalam tempoh tertentu terlebih dahulu, kata pengamal undang-undang.

Menurut peguam Mohamed Haniff Khatri Abdulla, proses pengampunan akan mengambil masa kerana ia tertakluk kepada budi bicara Yang di-Pertuan Agong.

“Semua individu yang didapati bersalah dan dijatuhi hukuman berhak memohon pengampunan diraja di bawah Perkara 42 (1) Perlembagaan Persekutuan.

“Namun, mereka perlu melalui hukuman penjara terlebih dahulu dalam tempoh tertentu, baru Lembaga Pengampunan dalam mesyuarat berkala akan meminta laporan daripada pihak penjara untuk disediakan dan dinasihatkan kepada Seri Paduka termasuk laporan bertulis daripada Peguam Negara sebelum pengampunan diberikan,” katanya ketika dihubungi Bernama hari ini.

Semalam, Mahkamah Persekutuan mengekalkan sabitan dan hukuman penjara 12 tahun serta denda RM210 juta atau penjara lima tahun sekiranya gagal membayar denda ke atas Najib kerana menyeleweng dana SRC International Sdn Bhd berjumlah RM42 juta.

Mohamed Haniff Khatri berkata, Najib perlu memfailkan permohonan itu dalam tempoh 14 hari bermula dari tarikh keputusan rayuan akhirnya, bagi memastikan kerusi Parlimen Pekan yang disandangnya tidak digugurkan.

Mengulas lanjut, beliau berkata di bawah Perkara 48 Perlembagaan Persekutuan menyatakan bahawa Ahli Parlimen dan Ahli Dewan Undangan Negeri (ADUN) secara automatiknya akan hilang kelayakan apabila mereka dijatuhi hukuman penjara 12 bulan atau lebih, atau didenda tidak kurang daripada RM2,000.

“Sekiranya Najib masih berminat untuk memegang kerusi Parlimen Pekan, menjadi tanggungjawab beliau untuk memfailkan atau memohon pengampunan dalam tempoh 14 hari,” kata Mohamed Haniff Khatri.

Bagaimanapun, peguam itu berkata Najib turut berdepan beberapa kes lain di mahkamah antaranya 1Malaysia Development Berhad (1MDB), pindaan laporan audit 1MDB dan kes berkaitan International Petroleum Investment Company (IPIC), yang menyukarkan beliau untuk mendapatkan pengampunan.

“Adalah tidak munasabah dari segi praktikalnya untuk mendapat pengampunan bagi kes SRC, sedangkan beliau masih mempunyai kes lain di mahkamah dan ada yang masih di peringkat perbicaraan,” katanya.

Berkongsi pendapat sama ialah peguam Fahmi Abd Moin, yang turut memaklumkan bekas perdana menteri itu boleh mendapatkan pengampunan melalui Lembaga Pengampunan.

“Permohonan untuk mendapatkan pengampunan boleh difailkan oleh Najib menerusi ahli keluarga, peguamnya atau wakil beliau (Najib), namun ia perlu mematuhi beberapa syarat tertentu di bawah Perkara 42 (1) Perlembagaan Persekutuan.

“Namun, pengampunan ini bukan diberi secara automatik kerana beliau (Najib) perlu menjalani hukuman penjara dalam beberapa tempoh masa,” kata peguam itu dan menambah Yang di-Pertuan Agong mesti mendapatkan nasihat dan persetujuan semua ahli Lembaga Pengampunan sebelum membuat keputusan.

Sementara itu, peguam Datuk Geethan Ram Vincent berkata Najib boleh mendapatkan pengampunan diraja tetapi beliau masih perlu menghadapi kes lain seperti perbicaraan 1MDB dan laporan audit. – BERNAMA


PRN: Dua bekas pemain bola sepak Kedah calon PN

SIK – Dua bekas pemain bola sepak Kedah dijangka menjadi pertaruhan Perikatan Nasional (PN) dalam Pilihan Raya Negeri (PRN) kali ini.

Menteri Besar Kedah, Datuk Seri Muhammad Sanusi Md Nor memberi bayangan tersebut walaupun tidak mendedahkan nama kedua-dua pemain, namun dua bekas ketua pasukan Kedah, Muhamad Radhi Mat Din dan Baddrol Bakhtiar disebut-sebut antara calon PN pada 12 Ogos depan.

“Tuan-tuan sekalian, 12 Ogos ini undilah Perikatan Nasional untuk musim kedua perpindahan (penggal baharu), kita akan ada dua profesor mewakili kita, pemain bola ada dua, ustaz dan ulama tak payah kira (banyak) serta seorang panglima yang duduk di hadapan (atas pentas ceramah) akan mengetuai senarai calon itu,” katanya ketika berucap dalam program ceramah ‘Taujihat Pimpinan: Munajat perdana mohon keamanan dan menentang kezaliman’ di Dewan Al-Hana, Sik pada malam Khamis.

Muhammad Sanusi yang juga Pengarah Pilihan Raya PN memaklumkan, selain dua pemain bola sepak popular tersebut, PN Kedah juga akan mempertaruhkan dua ahli akademik bertaraf profesor sebagai calon gabungan itu, sementara sebahagian besar terdiri daripada golongan agamawan dan ulama.

Dalam pada itu, Muhammad Sanusi yakin PN tidak perlu menunggu lama untuk mengambil alih pentadbiran kerajaan Persekutuan sekiranya menang di kesemua enam negeri dalam PRN akan datang.

“Perdana Menteri (Datuk Seri Anwar Ibrahim) jalan merata la (sekarang) ni. Dia drebar bas (Kerajaan Perpaduan), kena bagi drebar bas tersedar sebab bas dah melilau nak jatuh gaung.

“Enam negeri PRN kena bagi PN menang, untuk selamatkan rakyat atas bas. Anwar kita lempar ikut pintu kecemasan (bas), kalau PN menang PRN tak perlu tunggu lama humban mereka keluar dari Putrajaya,” ujarnya.

Muhammad Sanusi berkata, dirinya tetap kental berhadapan cabaran mahupun serangan peribadi dan akan terus berjuang mempertahankan kebenaran.

“Kalau nak saman Sanusi sebab jadi budak nakal, saya tak akan berhenti sebab saya dilahirkan untuk melawan,” ujarnya sinis. – SINAR HARIAN

Authors

Media Variasi

View all posts

Diyana Rahip

View all posts

View all posts

View all posts


UEL2022: Arsenal menang lagi, mudah atasi Bodo/Glimt 3-0

THE GUNNERS meneruskan momentum kemenangan mereka pada musim ini dengan kemenangan ke atas pasukan Norway, Bodo/Glimt 3-0 dalam perlawanan kedua kumpulan A saingan Liga Europa 2022/2023, di Stadium Emirates, pada awal pagi tadi.

Ketiga-tiga gol skuad Mikel Arteta dijaringkan oleh Eddie Nketiah, Rob Holding dan Fabio Viera untuk memastikan Arsenal mendahului kumpulan dengaan kutipan enam mata dalam duaa perlawanan.

Gol pertama The Gunners hadir pada minit ke-23 melalui Eddie Nketiah menolak masuk “rebound” ke gawang gol setelah rembatan deras Kieran Tierney terkena tiang gol.

Arsenal menggandakan kedudukan lima minit kemudian hasil tandukan pemain pertahanan tengah, Rob Holding setelah menerima hantaran silang dari pemain penyerang tengah, Fabio Viera.

Pasukan pelawat cuba untuk bangkit dari ketinggalan dengan menguasai perlawanan di awal babak kedua dan peluang terbaik muncul di minit ke-57 melalui Amahl Pellegrino dengan tendangan mendatar berjaya diselamatkan penjaga gawang, Matt Turner.

Pemain gantian, Gabriel Jesus memberi umpanan kepada Viera untuk jaringan ketiga di minit ke-84 melengkapkan kemenangan 3-0 pasukan Arsenal.

Kedua-dua pasukan adakan  bertemu semula untuk perlawanan ketiga minggu depan di Norway selepas Arsenal membuat perhitungan menentang Liverpool dalam aksi Liga Perdana Inggeris di Stadium Emirates minggu ini.

Author

Mohamad Fitri Hazim Hazam

View all posts

View all posts


Tiada kejadian sorok minyak masak peket, jual kepada warga asing – Fuziah

RAWANG: Tiada aktiviti menyorok minyak masak peket untuk di jual kepada warga asing seperti dakwaan menerusi video tular yang berlaku di sebuah pasar raya beberapa hari lalu.

Timbalan Menteri Perdagangan Dalam Negeri dan Kos Sara Hidup (KPDN), Fuziah Salleh berkata, hasil siasatan dijalankan mendapati berlaku salah faham dalam insiden tersebut.

Menurutnya, minyak peket yang diletakkan di bawah kaunter itu merupakan lebihan daripada pembeli yang mengambil barang subsidi itu melebihi had ditetapkan.

“Had pembelian adalah tiga peket, ada pembeli ambil lebih daripada itu maka pekerja ambil lebihan itu dan letak di kaunter sebelum ada pembeli (selepas itu) minta untuk beli.

“Yang menjadi isu kepada netizen ialah pembeli tersebut bukan warganegara, jadi berlaku salah faham (dakwa pekerja sorok untuk jual minyak peket warga asing),” katanya pada sidang akhbar selepas merasmikan pembukaan semula Pasaraya Giant dekat sini pada Jumaat.

Pada Khamis tular video dakwaan beberapa pekerja warga asing di pasar raya itu didakwa menyimpan stok minyak peket tersebut di bawah kaunter untuk diberikan kepada rakan senegaranya.

Video berkenaan menimbulkan kemarahan pengguna yang berdepan masalah bekalan minyak peket yang terhad dan kerap kehabisan stok.

Fuziah berkata, minyak peket merupakan barang subsidi yang dikeluarkan sebanyak 60,000 metrik tan sebulan.

“Dalam undang-undang kita tiada disebut warga asing tidak boleh beli barang kawalan jadi kita tak boleh sekat.

“Setakat ini kita tiada halangan akan tetapi kerajaan sedang dalam perancangan ke arah itu. Kita sasarkan untuk memulakan tahun depan beralih daripada subsidi pukal ke subsidi bersasar,” katanya.

Beliau berkata, sebelum ini tiada garis panduan sekatan terhadap warga asing dan tiada dasar yang menyebut arahan sedemikian.

“Akan tetapi jika kita buat subsidi bersasar, kita sudah kenal pasti golongan yang tidak wajar menerima minyak peket.

“Mereka yang layak adalah B40, M40 dan kumpulan peniaga mikro yang sebelum ini tidak termasuk dalam kategori tersebut namun kita tidak mengambil tindakan kerana tahu mereka memerlukan.

“Jadi ke hadapan, kita ambil keputusan peniaga mikro akan dimasukkan dalam senarai layak menerima subsidi bersasar,” katanya.

Beliau turut menjelaskan, besar kemungkinan minyak bersubsidi itu tidak lagi diletakkan di rak pasar raya selepas subsidi bersasar dilaksanakan.

“Kerajaan sedang bangunkan mekanisme, jika buat pukal perlu pastikan mereka yang tidak layak, tidak beli minyak subsidi ini.

“Mekanisme ini sedang difikirkan bagi memudahkan pengguna dan kementerian buat kawalan serta pemantauan,” ujarnya.

Dalam pada itu, Fuziah berkata, kementerian melihat ada keperluan menambah bilangan kuota sedia ada bagi program Jualan Rahmah khususnya yang diadakan di kawasan kampung serta Projek Perumahan Rakyat (PPR).

Bagaimanapun katanya, perkara itu belum lagi diluluskan Kabinet. – Sinar Harian

Author

Media Variasi

View all posts

View all posts


‘No manners!’ – Sanusi dikritik netizen lepas ketuk kepala wanita

CYBERJAYA: Menteri Besar Kedah, Datuk Seri Haji Muhammad Sanusi Md Nor sekali lagi menjadi bualan warga net selepas videonya mengetuk kepala seorang wanita tular di media sosial.

Video yang dikongsi di Twitter @AzmawiAzizan melihatkan Sanusi bersama-sama dengan pengiringnya sedang melayani dua orang wanita.

Di pertengahan video, kelihatan Sanusi secara tiba-tiba mengetuk kepala salah seorang wanita menggunakan kertas yang dipegangnya.

Tindakannya itu bagaimanapun disambut dengan ketawa oleh orang ramai yang berada di sekelilingnya.

Sebaliknya, di Twitter rata-rata netizen mengkritik tindakan Sanusi yang dikatakan kurang beradab.

“Kepala memang pantang kalau koi (saya). Sedangkan anak-anak gurau pukul kepala adik beradik pun koi marah. Sebab dari kecil lagi mak dengan ayah marah kalau kami gurau/gaduh pukul tangan,” luah netizen.

“Gila lah, macam ni ke budi bahasa budaya korang? Kalau macam ni memang tak lah si Sanusi tu sempat gelak masa ni, no manners!” tulis netizen.

“Kena kat aku ni malu/terasa sepanjang zaman. Kuat pula tu bunyi katok dia, depan orang ramai pula. Tapi tak apa lah, penyokong dia okay je, tak mau cakap lebih,” komen netizen.

Author

Nurul Ain Japri

View all posts

View all posts


‘Jangan malukan PN Best, arah menantu balik’, gesa Puad kepada Muhyiddin

CYBERJAYA: Datuk Dr Mohd Puad Zarkashi menggesa Pengerusi Perikatan Nasional (PN), Tan Sri Muhyiddin Yassin menunjukkan teladan baik dengan mengarahkan menantunya pulang untuk membantu siasatan kes rasuah.

Ahli Majlis Kerja Tertinggi (MKT) UMNO itu berkata, Muhyiddin tidak perlu memberi alasan dan takut jika yakin menantunya, Datuk Seri Muhammad Adlan Benhan yang berada di luar negara sejak Mei lalu tidak bersalah.

“Sepatutnya Muhyiddin dengan slogan PN Best tunjuk teladan baik. Dia masih mahu jadi PM? Suruhlah menantu balik, takut apa kalau tak bersalah.

“Pernahkan anak-anak bekas PM melarikan diri?

“Muhyiddin dicabar buat kenyataan terbuka. Jangan malukan PN Best (Prihatin, Bersih, Stabil),” tulisnya di laman Facebook pada Isnin.

Minggu lalu, Ketua Polis Negara, Razarudin Husain mengesahkan Adlan bersama peguam Mansoor Saat kini dalam senarai Notis Merah Interpol untuk mendapat kerjasama antarabangsa bagi membawa pulang kedua-duanya.

Adlan dan peguam Mansoor Saat dikehendaki Suruhanjaya Pencegahan Rasuah Malaysia (SPRM) bagi membantu siasatan sebuah projek membabitkan pendaftaran, pengambilan dan penyimpanan data biometrik pekerja asing di sebuah kementerian.

Namun, Adlan dan Mansoor kemudiannya mengeluarkan kenyataan melalui peguam menafikan mereka melarikan diri daripada undang-undang.

Adlan melalui peguamnya Baljit Singh Sindhu berkata, beliau akan kembali ke Malaysia untuk membantu SPRM dengan sebarang siasatan selagi “unsur ancaman dan penganiayaan dihapuskan”.

Author

Fazleen Safina Abd Jamil

View all posts

View all posts


KPDN jamin bekalan barangan mencukupi menjelang Aidilfitri

KUALA LUMPUR:  Kementerian Perdagangan Dalam Negeri dan Kos Sara Hidup (KPDN) memberi jaminan bahawa bekalan barangan keperluan asas mencukupi menjelang sambutan perayaan Aidilfitri ini.

Menterinya, Datuk Seri Salahuddin Ayub berkata, perkara itu adalah susulan sesi libat urus yang dilaksanakan KPDN bersama Kementerian Pertanian dan Keterjaminan Makanan (MAFS) termasuk agensi-agensi penting seperti Jabatan Perikanan, Jabatan Veterinar serta pihak pembekal.

“Saya difahamkan bekalan mencukupi menjelang Hari Raya ini, maka tidak perlu bimbang. Sekiranya terdapat perubahan, KPDN akan memberi notis atau pemberitahuan awal bagi mana-mana bekalan barangan yang tidak mencukupi.

“Tetapi setakat ini jangan bimbang, bekalan keperluan pada masa kini adalah mencukupi. Sehubungan itu rakyat tidak perlu melakukan pembelian panik menjelang sambutan perayaan Aidilfitri tidak lama lagi,” katanya.

Beliau berkata demikian pada sidang media selepas melakukan tinjauan harga barangan sempena Skim Harga Maksimum Musim Perayaan (SHMMP) Hari Raya Puasa 2023 di sebuah pasar raya, di sini hari ini.

Salahuddin berkata,  SHMMP Hari Raya Puasa 2023 itu akan dilaksana berkuat kuasa hari ini hingga 30 April dengan 30 jenis barangan dikawal di bawah skim itu termasuk enam jenis barangan daripada kategori ayam dan telur,  yang telah dikawal di bawah Penentuan Harga Maksimum Ayam dan Telur Ayam.

Sementara itu, beliau berkata, KPDN telah mengenal pasti sejumlah 1,700 peniaga Rahmah berdaftar di seluruh negara yang menyediakan perkhidmatan dan menu yang berkualiti hasil maklum balas yang diterima daripada pengguna.

“Saya telah berbincang dengan beberapa pihak terutamanya pihak pasar raya, kita akan cuba memperkukuhkan lagi rantaian bekalan khusus kepada para peniaga ‘Menu Rahmah’ supaya mereka juga boleh diberikan tawaran harga barangan Rahmah,” katanya.

Terdahulu, Salahuddin turut melancarkan program Pakej Fisioterapi Rahmah BeVital yang menawarkan khidmat rawatan fisioterapi serendah RM20 bagi golongan B40 dan RM5 untuk golongan asnaf miskin.

Beliau berkata, inisiatif yang dilaksanakan oleh Pusat Fisioterapi BeVital terletak di Selayang di bawah ‘Payung Rahmah’ itu, mampu memberi akses penjagaan kesihatan yang berkualiti dan menyeluruh kepada golongan yang kurang berkemampuan. – BERNAMA


Mangsa banjir di Pahang, Terengganu, Johor dan Perak kekal, Kelantan turun

KUALA LUMPUR: Jumlah mangsa banjir di Kelantan mencatatkan penurunan pagi ini manakala di Pahang, Terengganu, Johor dan Perak masing- masing kekal.

Jawatankuasa Pengurusan Bencana Negeri (JPBN) Kelantan dalam kenyataan memaklumkan jumlah mangsa banjir di jajahan Pasir Mas yang ditempatkan di tujuh pusat pemindahan sementara (PPS) berkurangan kepada 1,814 mangsa daripada 565 keluarga berbanding 1,882 mangsa daripada 593 keluarga malam tadi.

Daripada jumlah itu, 712 mangsa ditempatkan di Sekolah Kebangsaan (SK) Tok Deh, SK Kedai Tanjong (34), SK Gual Periok (516), Masjid Mukim Padang Licin (57), PPS Putat Tujoh (142), SK Kubang Kual (189) dan SK Sri Kiambang (164).

Di PAHANG, Sekretariat JPBN melaporkan jumlah mangsa banjir pagi ini kekal 141 orang daripada 36 keluarga yang ditempatkan di PPS SK Sinar Mutiara di Sungai Miang, Pekan.

Jabatan Meteorologi meramalkan daerah itu akan mengalami hujan sepanjang hari ini manakala Sungai Keratong di Rompin masih merekodkan bacaan melebihi paras bahaya dan Sungai Triang di Bera berada di paras amaran.

Di TERENGGANU, Sekretariat JBPN memaklumkan SK Atas Tol di Kuala Terengganu adalah satu-satunya PPS yang masih beroperasi ketika ini dengan menempatkan 20 orang mangsa daripada lima keluarga.

Di JOHOR, jumlah mangsa banjir kekal 91 orang daripada 21 keluarga berada di tiga PPS di Segamat iaitu Balai Raya Kampung (Kg) Batu Badak, Balai Raya Kg Kuala Paya serta Dewan Komuniti Kg Tasek dan tiga keluarga di PPS Kg Lubuk, Mersing setakat 8 pagi ini.

Tiga lokasi terjejas banjir di Segamat adalah di Kg Seberang Batu Badak, Kg Batu 5, Kg Kuala Paya dan satu lokasi di Mersing melibatkan Kg Lubuk.

Di PERAK juga situasi tidak berubah apabila hanya satu PPS sahaja dibuka iaitu PPS SK Sungai Tiang Darat pada pagi ini.

Sekretariat JPBN memaklumkan PPS itu menempatkan 15 mangsa daripada tujuh keluarga dari Kg Sungai Belakang, Kg Sungai Tiang dan Kg Sungai Nipah Darat. – BERNAMA


Dua beranak cedera disengat ubur-ubur di Pantai Teluk Batik

LUMUT: Dua beranak cedera akibat terkena sengatan ubur-ubur ketika mandi di Pantai Teluk Batik, Manjung, di sini pada Ahad.

Menurut Penolong Pengarah Bahagian Operasi Jabatan Bomba dan Penyelamat (JBPM) Perak, Sabarodzi Nor Ahmad, lelaki berusia 40 tahun dan anak lelakinya berusia tiga tahun cedera di bahagian belakang badan, lengan dan kaki.

Beliau berkata, bomba menerima panggilan kecemasan pada jam 12.18 tengah hari, sebelum sepasukan anggota dari Balai Bomba dan Penyelamat (BBP) Manjung dihantar ke lokasi kejadian.

“Sampai di lokasi kejadian didapati terdapat dua orang mangsa iaitu seorang lelaki berusia 40 tahun dan seorang kanak-kanak lelaki berusia tiga tahun disahkan terkena sengatan ubur-ubur ketika mandi laut.

“Kedua-duanya mengalami kecederaan di belakang badan, lengan dan kaki,” katanya dalam kenyataan pada Ahad.

Sehubungan itu, katanya, anggota bomba memberikan rawatan khas dan membawa mangsa ke hospital bagi rawatan susulan.

Operasi yang diketuai oleh Pegawai Bomba Kanan II, Mohd Azliza Asli itu tamat pada jam 12.35 tengah hari.

Author

Fazleen Safina Abd Jamil

View all posts

View all posts


Pelajar institusi KPM diberi pelepasan pulang mengundi

KUALA LUMPUR: Pelajar Institut Pendidikan Guru, Kolej Matrikulasi, Kolej Vokasional dan Tingkatan Enam diberi pelepasan pada 17 hingga 21 November ini untuk pulang mengundi bagi Pilihan Raya Umum ke-15 (PRU15).

Kementerian Pendidikan (KPM) dalam kenyataan hari ini memaklumkan ketetapan itu selaras dengan pengumuman Suruhanjaya Pilihan Raya (SPR) mengenai tarikh hari pengundian PRU15 pada 19 November.

“Tempoh pelepasan yang diberikan ini adalah bagi membolehkan pelajar mempunyai masa yang mencukupi untuk membuat perjalanan pergi dan balik ke lokasi pusat pengundian masing-masing,” menurut kenyataan itu.

KPM turut memaklumkan ketetapan itu juga sebagai tanda sokongan terhadap pelaksanaan Undi 18 yang telah diwartakan oleh kerajaan pada 1 Disember 2021 dan berkuat kuasa mulai 15 Disember tahun sama.

Semua kelas atau aktiviti yang melibatkan pelajar dalam tempoh tersebut perlu ditangguhkan ke suatu tarikh lain, menurut kenyataan itu. – BERNAMA


ASF: Lapor segera jika jumpa babi mati – JPVNS

SEREMBAN: Jabatan Perkhidmatan Veterinar Negeri Sembilan (JPVNS) menasihatkan orang awam terutama pemburu babi hutan dan penternak agar melaporkan segera sekiranya terdapat penemuan atau kematian pada babi hutan serta ternakan babi komersial.

Pengarahnya, Dr Kamarulrizal Mat Isa berkata, ia susulan terdapat satu kes positif penyakit Demam Babi Afrika (ASF) dilaporkan daripada seekor babi hutan jantan dewasa yang mati dan ditemukan pekerja ladang sawit di Ladang Sengkang, Pasir Panjang, Port Dickson, pada 3 Januari lepas.

Beliau berkata,  pemakluman itu bagi membolehkan pihaknya mengambil tindakan segera sekali gus mengelakkan perebakan penyakit itu di negeri ini kerana virus ASF masih boleh hidup dalam tisu dan tulang haiwan berkenaan untuk jangka masa lama.

“Hasil siasatan mendapati bangkai babi tersebut telah mereput dan sampel tulang yang diambil untuk ujian lanjut menunjukkan ia positif ASF.

“Jangkitan ASF melibatkan babi hutan berkemungkinan masih boleh berlaku kerana ia sukar dikawal, namun usaha dan tindakan ke arah mengawal perebakan pada ternakan babi komersial sedang giat dijalankan JPVNS,” katanya kepada Bernama di sini hari ini.

Bagaimanapun, Kamarulrizal berkata, orang ramai tidak perlu bimbang kerana ASF bukan penyakit zoonotik dan tidak menjangkiti manusia sama ada melalui kontak dengan haiwan berkenaan atau memakan daging serta produk daripada babi.

Menurutnya, surat pemakluman kes itu telah diedarkan kepada semua pejabat perkhidmatan veterinar daerah dan negeri termasuk Jabatan Perlindungan Hidupan Liar dan Taman Negara Semenanjung Malaysia (Perhilitan) yang turut mengeluarkan arahan larangan memburu babi hutan sebagai langkah kawalan.

Selain itu, beliau berkata JPVNS turut mengarahkan pihak ladang babi komersial sentiasa berwaspada dan meningkatkan kawalan biosekuriti ladang selain melaksanakan kempen kesedaran tentang ASF termasuk menerusi laman sosial.

Kamarulrizal berkata setakat ini, jangkitan penyakit tersebut di Negeri Sembilan adalah terkawal dan tiada lagi kes kematian babi hutan mahupun ternakan babi komersial dilaporkan.

“Tahun lepas, terdapat dua kes ASF melibatkan babi hutan masing-masing di Kuala Pilah dan Tampin serta satu kes melibatkan ternakan babi tanpa lesen di Port Dickson,” katanya. – BERNAMA


Sukar percaya hampir 100 mangsa terlibat, anggota APM kongsi kisah sedih operasi SAR

BATANG KALI: Pada mulanya, sukar untuk Mohd Firdaus Abd Samad mempercayai laporan awal yang diterimanya mengatakan hampir 100 mangsa terlibat dalam insiden tanah runtuh di tapak perkhemahan Father’s Organic Farm,  Gohtong Jaya, di sini kerana jumlahnya terlalu besar.

Itulah reaksi awal Pegawai Angkatan Pertahanan Awam (APM) Daerah Hulu Selangor itu ketika ditanya pengalamannya sebagai seorang daripada anggota operasi mencari dan menyelamat (SAR) mangsa insiden malang berkenaan.

“Semasa bertugas di Pusat Kawalan Operasi Daerah Hulu Selangor Jumaat lepas, kami terima panggilan dari MERS 999 mengenai insiden itu kira-kira pukul 2.30 pagi. Saya terus menghubungi balai bomba untuk buat pengesahan kerana tidak percaya mangsa yang terlibat mencecah 100 orang.

“Setelah terima pengesahan dari pihak berkuasa termasuk polis, saya bersama Pegawai APM Hilmi Husman dan lima anggota yang lain bergegas ke tempat kejadian,” katanya kepada Bernama tengah malam tadi.

Mohd Firdaus berkata setibanya di lokasi, selain kelibat pasukan-pasukan keselamatan yang lain, situasi di lokasi kejadian sangat hiruk-pikuk dan menyedihkan dengan suara jeritan meminta bantuan daripada mangsa kedengaran hampir dari segenap arah.

“Ketika pasukan penyelamat memulakan misi SAR, saya lihat beberapa orang mangsa bergerak keluar sendiri dari lokasi runtuhan ke arah yang lebih selamat. Ada di antara mereka menyalakan lampu suluh sebagai isyarat meminta bantuan,” katanya.

Menurutnya, keadaan yang berselut mencecah paras lutut dan tanah yang licin menyukarkan pergerakan mereka memberi bantuan kepada mangsa, selain bimbang mungkin berlaku siri runtuhan yang lain.

“Ada satu kejadian yang menyedihkan buat saya, seorang mangsa lelaki memberitahu kami isteri dan anaknya ada di dalam kereta mereka yang turut terkesan dengan runtuhan itu. Dia menjerit memberitahu supaya pasangannya terus menekan hon supaya mudah untuk kami mengesan kedudukannya.

“Dalam timbunan tanah dan kereta yang berselerakan, kami terus mencari arah hon kereta mangsa. Tidak lama selepas itu kami menemui kereta yang dimaksudkan lelaki berkenaan, dengan di dalamnya memang ada isteri dan anaknya.

“Dalam keadaan lemah, wanita itu meminta kami menyelamatkan anaknya terlebih dahulu. Ketika sudah berjaya mencapai si anak, saya segera memeluknya. Bagaimanapun, ketika itu, terdetik dalam fikiran saya bahawa kanak-kanak malang itu sebenarnya sudah meninggal dunia. Jelas dia pucat, sejuk dan tidak lagi bernadi,” katanya.

Firdaus berkata dengan pengalaman selama 17 tahun di dalam APM yang mengajarnya menjadi profesional, beliau dan pasukannya kekal tenang mengeluarkan si anak diikuti isteri mangsa selepas itu.

APM adalah antara lima agensi utama terlibat dalam misi SAR mangsa insiden tanah runtuh Batang Kali yang diketuai Jabatan Bomba dan Penyelamat, yang kini memasuki hari ketiga.

Setakat petang semalam, 24 mangsa telah disahkan terkorban dengan sembilan lagi masih hilang daripada keseluruhan 94 mangsa terlibat berdasarkan maklumat rasmi Polis Diraja Malaysia.

Tinjauan Bernama setakat 2 pagi tadi, keadaan lengang dengan hanya pergerakan keluar masuk kenderaan agensi penyelamat di Pos Kawasan Pusat Kejadian (PKTK).

Operasi SAR ditamatkan pada pukul 4 pagi dan disambung semula 9 pagi nanti. – BERNAMA


Jana Wibawa: Kes rasuah Adam Radlan dipindah ke dua Mahkamah Sesyen

KUALA LUMPUR: Dua kes rasuah berkaitan Program Jana Wibawa yang dihadapi ahli perniagaan Adam Radlan Adam Muhammad di Mahkamah Sesyen Shah Alam dipindahkan ke dua Mahkamah Sesyen di sini.

Prosiding di hadapan Hakim Azura Alwi, mahkamah membenarkan permohonan Timbalan Pendakwa Raya Siti Amirah Muhammad Ali supaya pertuduhan menerima rasuah RM2 juta yang dihadapi tertuduh dipindahkan di Mahkamah Sesyen di sini untuk dibicarakan bersama dengan satu lagi pertuduhan meminta rasuah RM2 juta.

Terdahulu Siti Amirah berkata, Adam Radlan yang juga Timbalan Ketua Bahagian Bersatu Segambut didakwa atas satu pertuduhan menerima rasuah RM2 juta di Mahkamah Sesyen Shah Alam dan hakim membenarkan kes itu dipindahkan ke Mahkamah Sesyen di sini.

“Tertuduh juga telah didakwa meminta rasuah RM2 juta di mahkamah ini. Sehubungan itu, pihak pendakwaan memohon agar kedua-dua kes ini dibicarakan bersama.

“Kami telah menyerahkan sebahagian dokumen kes itu kepada pihak pembelaan. Oleh itu, pihak pendakwaan memohon tarikh sebutan untuk serahan baki dokumen,” katanya.

Azura menetapkan 14 Julai untuk sebutan kes bagi serahan baki dokumen itu.

Sementara itu di hadapan Hakim Siti Aminah Ghazali, Timbalan Pendakwa Raya Natrah Fareha Rahmat memaklumkan bahawa kes menerima rasuah RM2.1 juta yang dihadapi Adam Radlan di Mahkamah Sesyen Shah Alam dipindahkan ke Mahkamah Sesyen di sini.

Natrah Fareha kemudian memohon supaya pertuduhan itu dibacakan kepada Adam Radlan dan ahli perniagaan itu mengaku tidak bersalah dan memohon kes dibicarakan.

“Kami mohon mahkamah mengguna pakai jaminan yang ditetapkan oleh Mahkamah Sesyen Shah Alam sebelum ini dan mohon sebutan kes pada 14 Julai,” kata Natrah Fareha.

Peguam Datuk Seri Rajan Navaratnam mewakili Adam Radlan tidak membantah tarikh sebutan kes itu.

Siti Aminah membenarkan permohonan pihak pendakwaan mengguna pakai jaminan itu dan menetapkan sebutan kes pada 14 Julai. – BERNAMA


Bekas Panglima ATM wakili BN di PRK Kemaman

KUALA LUMPUR: Barisan Nasional (BN) mengesahkan bekas Panglima Angkatan Tentera Malaysia (ATM), Jeneral (B) Tan Sri Raja Mohamed Affandi Raja Mohamed Noor dipilih sebagai calon Barisan Nasional (BN) bertanding dalam Pilihan Raya Kecil (PRK) Parlimen Kemaman, bulan depan.

Perkara itu diumumkan Pengerusi BN, Datuk Seri Dr Ahmad Zahid Hamidi pada Majlis Pengumuman Calon BN bagi PRK Parlimen Kemaman di Menara Dato’ Onn di sini pada Isnin.

Ahmad Zahid berkata, keputusan meletakkan bekas Panglima ATM berusia 65 tahun itu dipersetujui pimpinan Dewan Tertinggi BN serta pemimpin akar umbi BN di Parlimen Kemaman.

Dewan Tertinggi BN dan kepemimpinan UMNO dan pengerusi perhubungan sudah membuat kesepakatan bahawa pada kali ini kita akan mengemukakan tokoh luar daripada kepemimpinan UMNO untuk diketengahkan sebagai calon BN di Kemaman.

“Kita sudah melihat latar belakang di Kemaman pada Pilihan Raya Umum (PRU) ke-15, biarpun BN tidak cukup kira-kira 27,000 undi untuk menduduki kerusi Kemanan, namun kita merasakan kerusi itu bukan kubu kuat PAS tapi UMNO,” katanya seperti dilapor Berita Harian.

Mengulas lanjut, Ahmad Zahid berkata, penampilan calon langsung khususnya bagi PRK Kemanan kali ini bukan pertama kali diputuskan BN.

“Kita pernah letakkan calon langsung di Parlimen Cameron Highlands iaitu Datuk Ramli Md Noor. Saya yakin kerana beliau (Raja Affandi) dibesarkan di Kemaman, keluarga beliau di Kemaman, (maka) tiba waktu sesuai letakkan calon yang UMNO absahkan ini untuk wakilkan rakyat Kemaman di Dewan Rakyat nanti.

“(Dari segi) penerimaan jentera belum dibuat kajian, tapi kita yakin daripada maklum balas diterima, pengundi Kemaman akan beri dokongan kepada beliau,” ujarnya.

Beliau juga berkata, gerak kerja kempen BN bagi PRK Kemaman nanti akan turut disertai jentera dari parti Kerajaan Perpaduan yang lain.

“Saya tidak berhasrat berkongsi strategi dengan media. Kita (parti dalam Kerajaan Perpaduan) sudah bersiap siaga sepenuhnya. Kita penuh yakin, namun bantuan media akan menambah keyakinan kita,” katanya.

Suruhanjaya Pilihan Raya (SPR) menetapkan PRK Parlimen Kemaman pada 2 Disember ini,  manakala hari penamaan calon ditetapkan pada 18 November ini.

PRK Parlimen Kemaman diadakan selepas Mahkamah Pilihan Raya negeri membatalkan kemenangan calon PAS, Che Alias Hamid pada Pilihan Raya Umum Ke-15 (PRU15).

Author

Fazleen Safina Abd Jamil

View all posts

Author

Fazleen Safina Abd Jamil

View all posts

View all posts


Video nikah guna bahasa isyarat raih lebih 7 juta tontonan

KUALA LUMPUR: Kelainan upaya tidak menghalang penyatuan cinta Hakim dan Yuyu apabila kedua-duanya berjaya diijab kabul dalam satu majlis baru-baru ini.

Namun, majlis pernikahan itu tular di TikTok yang memaparkan Hakim yang juga Orang Kelainan Upaya (OKU) sedang melafazkan akad nikah dengan menggunakan bahasa isyarat.

Dalam video terbabit, pengantin itu yang juga OKU pendengaran dibantu seorang wanita yang menggunakan bahasa isyarat, sebagai ‘perantara’ selepas pihak wali mengucapkan akad.

Difahamkan wanita itu adalah ibu kepada penganti lelaki.

Menerusi perkongsian kisah itu di platform terbabit, video berkenaan meraih lebih 7.1 juta tontonan dan memperoleh 614,300 tanda suka.

Menjengah reaksi netizen di ruangan komen, rata-rata mereka gembira bahkan ada yang teruja melihat proses akad nikah yang menggunakan bahasa isyarat.

Tidak kurang ada yang memberi reaksi ‘pertama kali melihat OKU akad nikah’, selain sebak melihat urusan ijab kabul pasangan berkenaan berjalan lancar.

“Betapa rasa bersyukurnya nikmat Allah bagi pada diri ini berbanding mereka,” kata seorang netizen di ruangan komen video berkenaan. – Berita Harian

Author

Media Variasi

View all posts

View all posts


Penubuhan WIC penting, mampu perdalam kerjasama dunia

BEIJING: Penubuhan Organisasi Antarabangsa Persidangan Internet Dunia (WIC) disifatkan sebagai langkah penting dalam arus pembangunan zaman teknologi maklumat ketika ini, kata Presiden China, Xi Jinping dalam perutusan tahniahnya sempena penubuhan WIC.

Beliau berkata penubuhan WIC juga mampu memperdalam kerjasama antarabangsa membabitkan ruang siber.

Xi turut berharap WIC terus menggalakkan perundingan bersama serta perkongsian melalui dialog dan kerjasama substantif sekali gus menyumbang kepada perkembangan serta tadbir urus internet global.

“Ruang siber berkait rapat dengan nasib manusia dan masa depannya harus dicipta secara bersama oleh semua negara di dunia.

“China bersedia bersama-sama masyarakat antarabangsa ke arah membina ruang siber yang lebih adil, inklusif, selamat, mantap dan dinamik demi manfaat rakyat seluruh dunia,” kata Xi pada Selasa.

Difahamkan, WIC yang beribu pejabat di Beijing menyasarkan penubuhan wahana diskusi, bangun dan kongsi bersama dalam ruang siber global.

Ia secara tidak langsung mendorong masyarakat antarabangsa ke arus zaman pendigitalan, perangkaian, intelektualisasi, menghadapi cabaran keselamatan dan berusaha ke arah kesejahteraan, serta membentuk komuniti berkongsi nasib ruang siber.

WIC merangkumi sekretariat, jawatankuasa kaunseling kanan dan suruhanjaya profesional dianggotai agensi antarabangsa, perusahaan dan institusi serta pakar dan sarjana dalam bidang internet serta turut menganjurkan persidangan dan majlis yang berkaitan.

Ia akan menyediakan platform pertukaran dan kerjasama di samping menyediakan perkhidmatan dan sokongan, peningkatan kemampuan serta pameran kepada anggotanya.

Sidang Kemuncak Wuzhen WIC akan diubah suai menjadi sidang tahunan pertubuhan antarabangsa yang merangkumi forum dan seminar serantau serta topik perbincangan khas.

Lebih 100 agensi, syarikat dan individu dari hampir 20 negara di enam benua menganggotai WIC. – BERNAMA


‘Garik!’ – Hazeman Huzir selar wanita tak sensitif isu Palestin

CYBERJAYA: Sikap segelintir wanita Malaysia yang dianggap tiada sensitiviti terhadap mangsa di Palestin membuatkan pengacara dan aktivis kemanusiaan, Hazeman Huzir berasa jengkel.

Menurut Hazeman atau lebih dikenali Haze, ketika sedang bersiaran langsung bersama individu dari Palestin yang mendakwa rumahnya baru sahaja di bom itu, kelihatan beberapa ‘viewers’ meninggalkan komen memuji paras rupa pemuda Palestin itu.

“I am very disappointed in yesterday’s live session at its comment section.

“Punya lah content-content aku sebelum ni memartabatkan para suri rumah dan golongan hawa.

“Macam ni ke rupa kaum yang aku pertahankan? Bukan seorang je perempuan, tetapi ramai ya. Ramai!.

“Aku buka komen section tu untuk pandangan dan soalan bernas. Tapi yang muncul adalah komen wanita-wanita ‘gelenyar’ dan garik seolah tak pernah nampak jantan dalam hidup,” luahnya kesal.

Malah, Hazeman turut mendakwa bukan seorang dua yang memberikan komen sebegitu namun, ramai wanita yang berkelakuan sedemikian.

“Ini baru dekat live IG belum lagi dekat app TT. Aku nampak komen “nak jadi bidadari syurga kepada pejuang”. Siap “pejuang sinsing lengan” became a trending link.

“Pastu bila check profile rupanya mak-mak orang. Maaf kata, kalau nak jadi bidadari syurga, please act like you want to actually enter heaven.

“Dan bukan tinggalkan komen seperti wanita tidak beragama tanpa pedoman,” selarnya.

Tambah Haze, dia terpaksa meneruskan siaran langsung dengan penuh rasa malu disebabkan sikap segelintir wanita yang dianggap tidak bertamadun.

“Just so you know, I continued the live with great embarrassment because my fellow Malaysians cant behave like a proper human. Hati tu buta dan tone deaf,” katanya.

Author

Nurul Ain Japri

View all posts

View all posts


UMNO lanjut tempoh jawatan peringkat bahagian, MKT kepada 5 tahun – Ahmad Maslan

KUALA LUMPUR: Setiausaha Agung UMNO, Datuk Seri Ahmad Maslan berkata, jawatan disandang di peringkat bahagian dan Majlis Kerja Tertinggi (MKT) atas kemenangan pemilihan UMNO kali ini, kemungkinan dilanjutkan tempoh kepada lima tahun, berbanding tiga tahun sebelum ini.

Beliau berkata, ia berdasarkan pindaan klausa Perlembagaan parti yang terbaharu, membabitkan tempoh pimpinan parti yang diputuskan oleh Ahli MKT selepas setiap tiga tahun.

“Dalam Perlembagaan UMNO, ada klausa baharu pinda, ia (tempoh pimpinan) boleh dilanjutkan dalam tempoh enam bulan selepas pilihan raya (Pilihan Raya Negeri/PRN).

“Ada kemungkinan besar mereka yang terajui peringkat bahagian (Pemuda, Wanita, Puteri) dan MKT yang diumumkan kali ini, akan pimpin UMNO untuk lima tahun akan datang.

“Jadi, saya berharap mereka dapat menggalas tugas, kerana cabaran kita akan datang makin sukar bukan senang dengan kata lain kita menang,” katanya pada sidang media.

Beliau berkata demikian selepas menghadiri Program Amal Penyerahan Bantuan dan Sumbangan Persekolahan kepada anak yatim dan asnaf anjuran Pertubuhan Kebajikan Insaniah SRIKANDI (Srikandi), pada Ahad.

Turut hadir, Presiden SRIKANDI Malaysia, Datuk Norashikin Abd Ghani.

Justeru, Ahli Parlimen Pontian itu, juga menggesa jentera dan kepimpinan parti yang baharu, mengutamakan tugas untuk memenangi semula kerusi di enam PRN tidak lama lagi, seiring Langkah UMNO Bangkit 2.0 dalam tempoh tiga bulan ke hadapan ini.

Sementara itu, Ahmad Maslan yang juga Timbalan Menteri Kewangan itu, berkata pemilihan UMNO pada peringkat bahagian diadakan minggu lalu tidak menimbulkan sebarang isu, sekali gus membuktikan parti itu berada dalam keadaan baik tanpa sebarang kem seperti didakwa sesetengah pihak.

“Daripada 567 mesyuarat perwakilan yang diadakan hanya 20 saja bantahan diterima, jadi jumlah itu tidak sampai tiga peratus pun, tidak menerima banyak bantahan.

“Ini bermakna lagi 97 peratus itu berada dalam keadaan aman damai dan tenteram.

“Bagaimanapun, bagi pemilihan yang dilaksanakan semalam (kelmarin), kita belum kumpul lagi sama ada terdapat bantahan mahupun tidak, namun saya kira bantahan pada pertandingan ini tidak banyak, ini menunjukkan parti ini matang dalam menghadapi cabaran pemilihan,” katanya.

Mengulas lanjut dakwaan sesetengah pihak bahawa majoriti kemenangan pada pemilihan UMNO kali ini adalah ‘orang Presiden’, Ahmad mengulangi pendirian Presiden bahawa, dalam parti itu hanya ada kem UMNO.

“Tidak ada kem Presiden atau lain, kita sudah nyatakan berulang kali, ketika pengenalan calon pun sudah diberitahu.

“Itu yang bagusnya kita tak laksanakan pertandingan untuk jawatan tertinggi, sebab mahu elakkan berlakunya kem A atau B.

“Kita hanya harapkan ketika UMNO berada pada waktu sukar ini, ia tidak boleh dilihat sebagai parti yang berpecah belah. Sebab itu kita hanya ada satu kem UMNO saja,” katanya.

Author

Tun Puteh Wanti

View all posts

View all posts


KWSP cadang perkenal Akaun 3, benarkan pengeluaran fleksibel

KUMPULAN Wang Simpanan Pekerja (KWSP) bercadang memperkenalkan Akaun 3 untuk ahlinya yang tergolong sebagai pekerja tidak formal yang membenarkan pengeluaran yang dengan syarat yang lebih flesibel.

Menariknya, akaun ketiga itu yang akan menawarkan kadar dividen lebih rendah merupakan salah satu langkah pembaharuan KWSP, bagi mengelak krisis persaraan yang besar pada masa hadapan.

Inisiatif KWSP yang lain termasuk kadar caruman yang lebih rendah untuk pekerja tidak rasmi, pilihan pengeluaran bulanan mandatori bagi mereka yang lahir pada atau selepas 2010, kempen untuk mempromosikan caruman sukarela dan lanjutan perlindungan sah KWSP kepada seluruh populasi umur pekerja.

Dengan Malaysia sebagai salah satu negara yang paling cepat menua di dunia, selain kira-kira 22.1 peratus ahli KWSP sudah kehabisan simpanan mereka pada usia 60 tahun, suatu pembaharuan diperlukan dengan kadar segera bagi memastikan pendapatan persaraan mencukupi pada masa akan datang.

Ketua Pegawai Strategi Kumpulan Wang Simpanan Pekerja (KWSP), Nurhisham Hussein berkata, Akaun 3 berpotensi untuk diperkenalkan dalam tempoh dua tahun akan datang.

Meskipun peratusan caruman masih belum ditentukan, Nurhisham berkata, kira-kira 5 peratus hingga 10 peratus daripada caruman bulanan seseorang boleh masuk ke Akaun 3.

Walaupun ia tidak akan menjejaskan sumbangan 70 peratus sedia ada ke dalam Akaun 1, beliau berkata, sumbangan ke dalam Akaun 2 akan dikurangkan.

Namun, pencarum akan mempunyai pilihan sama ada memindahkan wang simpanan mereka ke dalam akaun ketiga ke Akaun 1 atau 2, sekiranya mereka ingin mengelakkan kadar dividen yang lebih rendah.

Jelasnya, Akaun 3 diwujudkan khusus untuk membantu pekerja sektor tidak formal, yang pada masa ini tidak menikmati perlindungan simpanan persaraan yang baik.

“Semoga pendekatan ini akan dapat menangani beberapa kebimbangan aliran tunai yang dialami oleh pekerja sektor tidak formal.

“Berdasarkan maklum balas yang kami terima daripada pekerja sektor tidak formal, mereka ingin menyimpan lebih banyak (dalam KWSP) tetapi mereka memerlukan aliran tunai.

“Pendekatan ini akan membolehkan mereka menyimpan dan menikmati dividen kompaun di samping memenuhi sebarang keperluan tunai segera.

“Sebanyak 50 peratus isi rumah Malaysia tidak dapat mengumpul RM1,000 untuk menampung bantuan kecemasan. Akaun 3 berhasrat untuk menangani perkara ini,” katanya memetik laporan The Star.

Data KWSP menunjukkan bahawa daripada 11.1 juta daripada jumlah pekerja tidak formal di Malaysia dan bukan tenaga buruh, hanya 5 peratus atau 591,000 individu merupakan pencarum aktif KWSP.

Ketika ditanya sama ada Akaun 3 akan membuka peluang terhadap banjiran pengeluaran wang yang tidak perlu, Nurhisham berkata bahawa kebanyakan rakyat Malaysia adalah bijak.

Sebaik sahaja Akaun 3 diperkenalkan, KWSP bercadang untuk menamakan semula semua akaun dengan matlamat lebih baik, iaitu Akaun Persaraan, Akaun Nilai Tambah dan Akaun Fleksibel.

Pada masa sama, Nurhisham berkata bahawa, KWSP mungkin memperkenalkan kadar caruman yang lebih rendah untuk pekerja di sektor tidak formal, bagi menampung lebih ramai rakyat Malaysia bekerja.

Pada masa ini, kadar caruman pekerja ditetapkan pada 11 peratus.

“Daripada 11 peratus, kami mengambil kira hakikat bahawa kebanyakan pekerja sektor tidak formal tidak memperoleh pendapatan yang tinggi, selain mempunyai lebih banyak kebolehubahan dalam pendapatan mereka,” katanya.

Menjelang 2035, KWSP menyasarkan untuk menampung 80 peratus tenaga buruh. Pada masa ini, ia meliputi kira-kira 47 peratus daripada tenaga buruh, yang jauh di bawah purata global sebanyak 68 peratus.

Beliau juga menjelaskan bahawa, cadangan baru-baru ini untuk memperkenalkan pengeluaran bulanan mandatori untuk pesara hanya terpakai kepada pencarum yang lahir pada 2010 dan seterusnya.

Bagi ahli KWSP sedia ada, tiada perubahan diwujudkan bertujuan untuk pengeluaran sekali gus ketika usia 55 dan 60 tahun.

Pilihan pengeluaran bulanan KWSP semasa hanya terpakai kepada ahli yang secara sukarela ikut serta.

Pembayaran pertama di bawah pilihan mandatori hanya dijangka dibuat apabila ahli baharu ini bersara pada beberapa dekad akan datang.

Cadangan ini masih diperhalusi dan KWSP memberi jaminan bahawa sebarang keputusan mengenai pilihan pengeluaran bulanan mandatori hanya akan dibuat dengan pertimbangan yang teliti dan selaras dengan komitmennya untuk kepentingan masa depan ahlinya.

Menurut KWSP, mekanisme pengeluaran bulanan mandatori akan membawa Malaysia sejajar dengan amalan global yang meluas, berikutan negara kekal sebagai salah satu minoriti yang sangat kecil yang terus membenarkan pengeluaran sekali gus dan bukan pembayaran biasa.

Jelasnya lagi, untuk ahli masa depan yang lahir pada 2010 dan seterusnya, sebahagian daripada simpanan mereka akan tersedia untuk pengeluaran “sekali gus” apabila mereka mencapai umur persaraan minimum.

Jumlah baki kemudiannya akan digunakan untuk pengeluaran bulanan mandatori, sehingga jumlah tersebut habis sepenuhnya.

Sebagai contoh, jika baki jumlah RM100,000 dan KWSP memutuskan untuk menetapkan pengeluaran bulanan pada RM2,000, ahli KWSP akan mendapat bayaran bulanan selama 50 bulan.

“Ini bukan skim anuiti,” jelas Nurhisham.

Sehingga Mei 2023, KWSP mempunyai 15.9 juta ahli, di mana 8.5 juta daripadanya masih aktif.

Jumlah aset pelaburan dana persaraan bernilai RM1.01 trilion.

Author

Fazleen Safina Abd Jamil

View all posts

View all posts


Lebih 500 gerai dibuka sempena Fiesta Mega Penjaja, Peniaga dan Usahawan Kecil di Dataran Merdeka esok hingga jumaat

CYBERJAYA: Lebih 500 gerai jualan akan dibuka pada Fiesta Mega Penjaja, Peniaga dan Usahawan Kecil Keluarga Malaysia yang akan berlangsung pada Khamis dan Jumaat ini.

Kementerian Wilayah Persekutuan (KWP) memaklumkan fiesta berkenaan akan berlangsung di Datarang Merdeka mulai jam 10 pagi hingga 12 malam.

“Fiesta Mega Penjaja, Peniaga dan Usahawan Kecil Keluarga Malaysia akan datang menghamparkan pelbagai produk dan jualan untuk orang ramai di Dataran Merdeka pada 20 dan 21 Oktober ini dari 10 pagi hingga 12 malam, semestinya anda taknak terlepas acara besar yang julung kali diadakan ini, perhimpunan seluruh penjaja dan peniaga dari seluruh negara havoc punya”, tulis KWP pada Rabu.

Menerusi perkongsian poster yang dimuat naik KWP, dimaklumkan lebih 446 gerai jualan dan 100 food truck akan beroperasi dalam fiesta itu.

Malahan, fiesta berkenaan turut mensajikan aktiviti menarik seperti persembahan daripada artis tempatan dan lebih 20,000 goodies bag disediakan untuk para pengunjung serta berpeluang memenangi cabutan bertuah.

“Jangan lupa datang esok claim beg-beg ni okay, doa-doa sikit moga hadiah-hadiah cabutan bertuah tu korang punya, kalau korang tak nak, admin punya!” tulisnya.

Author

Diyana Rahip

View all posts

View all posts


Kerajaan komited terus perbaiki mutu perkhidmatan Internet – Fahmi

KUALA LUMPUR: Menteri Komunikasi dan Digital Fahmi Fadzil berkata, kerajaan melalui kementeriannya komited untuk terus memperbaiki mutu perkhidmatan Internet demi manfaat rakyat di seluruh negara.

Menerusi catatan terkini di laman Facebook sejurus menerima kunjungan hormat wakil Jabatan Komunikasi Korporat dan Jabatan Digital Petronas di pejabatnya hari ini, Fahmi berkata bagi tujuan itu, isu infrastruktur Internet juga akan diberi tumpuan.

Menurut Fahmi, rangkaian Internet stabil dan pantas akan menyenangkan rakyat dan memberi manfaat yang banyak kepada sektor tenaga, minyak dan gas, termasuk Petronas.

“Insya-Allah kita akan terus perbaiki mutu perkhidmatan Internet di Malaysia,” katanya.

Sebelum ini, Fahmi dilaporkan berkata kementerian itu akan terus berusaha mempercepatkan perluasan capaian, serta meningkatkan kelajuan Internet di seluruh negara dengan kini hanya kira-kira tiga peratus kawasan berpenduduk di seluruh negara, masih tidak mempunyai capaian Internet.

Menurut Fahmi, sebanyak 4,363 tapak 5G telah siap dibangunkan di seluruh negara sehingga Februari lalu, menyaksikan capaian Internet telah mencecah 97 peratus untuk kawasan berpenduduk. – BERNAMA


Aidiladha: PLUS aktifkan Smartlane di lima lokasi bantu lancarkan trafik

KUALA LUMPUR: Plus Malaysia Berhad (PLUS) akan mengaktifkan laluan ‘SmartLane’ di lima lokasi kritikal di sepanjang lebuh raya kendaliannya bagi mengurangkan kesesakan lalu lintas yang dijangka berlaku semasa cuti perayaan Aidiladha.

Pengurus Besar Kanan Operasi PLUS, Mohd Yusuf Abdul Aziz berkata, SmartLane akan diaktifkan di laluan terpilih antara Persimpangan Port Dickson ke Persimpangan Seremban antara kilometer (km) 260.0 hingga KM263.1 arah utara dan Persimpangan Senai Utara ke Persimpangan Bertingkat Kulai antara KM19.0 hingga KM27. 0 arah utara.

Lokasi lain termasuk laluan Gua Tempurung ke Gopeng (KM306.7 hingga KM297.0 – Arah Utara), laluan Sungai Slim ke Sungkai (KM367.3 hingga KM354.1 – Arah Utara), dan laluan Kawasan Rehat dan Rawat Rawang-Persimpangan Sungai Buaya (KM439.9 hingga KM435.5 – Arah Utara).

“Di lokasi SmartLane ini, pengguna lebuh raya akan dibenarkan masuk dan memandu buat sementara waktu di lorong kecemasan sebelum diarahkan masuk semula ke lorong utama untuk meneruskan perjalanan.

“Bagaimanapun, pengguna dilarang sama sekali memandu di lorong kecemasan di lokasi lain di mana SmartLane tidak diaktifkan,” menurut PLUS dalam satu kenyataan hari ini.

Beliau berkata, PLUS juga secara proaktif membuat persiapan lain untuk menguruskan lonjakan trafik melalui pelbagai pendekatan untuk memastikan pengguna lebuh raya dapat menikmati perjalanan yang lebih selamat dan lancar semasa musim perayaan.

“Kami menjangkakan kira-kira 2 juta kenderaan akan berada di lebuh raya kendalian PLUS terutamanya pada hari puncak iaitu 28 Jun (Rabu) dan 1 Julai (Sabtu) iaitu peningkatan sebanyak 12 peratus berbanding 1.7 juta kenderaan sehari berbanding hari-hari biasa sempena Aidiladha kali ini,” katanya.

Antara langkah yang diambil untuk menangani lonjakan trafik termasuk meningkatkan pasukan PLUSRonda untuk menjalankan rondaan tambahan di lebuh raya dan menggantung sementara kerja-kerja penyelenggaraan jalan antara tempoh 24 Jun dan 3 Julai dengan pengecualian terhadap kerja-kerja penyelenggaraan dan kecemasan yang memerlukan tindakan segera demi keselamatan pengguna.

“PLUS juga mengeluarkan Jadual Cadangan Waktu Perjalanan (TTA). Jadual TTA boleh dirujuk di laman web PLUS atau semua saluran media sosial PLUS.

“…dan menyediakan makluman trafik terkini menerusi paparan papan tanda elektronik lebuh raya, stesen-stesen radio, Twitter PLUSTrafik, media social dan Chatbot PUTRI,” menurut kenyataan itu.

PLUS turut menasihati pengguna lebuh raya agar memastikan mereka menggunakan mod pembayaran yang sama ketika masuk dan keluar dari lebuh raya untuk mengelakkan berlaku kesulitan di plaza tol. – BERNAMA


Bapa, dua anak lelaki maut kenderaan dirempuh lori

KEMAMAN: Seorang bapa dan dua anak lelakinya termasuk bayi berusia setahun dikenal pasti merupakan tiga individu yang maut dalam kemalangan di Kilometer 154, Jalan Jerangau-Jabor dekat persimpangan Cheneh-Mak Lagam, dekat sini, petang tadi.

Dalam kejadian kira-kira pukul 2 petang, mangsa yang dikenali Ammir Hussein Mohamad, 38, yang tinggal di Taman Bukit Kuang Permai, di sini meninggal dunia di lokasi kejadian ekoran kecederaan di beberapa anggota badan.

Dua anak lelakinya iaitu, Ammzar Husszair Al Hussein, 4, dan Ammzar Hussnayan Al Hussein, 1, meninggal dunia ketika menerima rawatan di Hospital Kemaman.

Isterinya, Norhafizah Sazwa Harun, 38, yang sedang mengandung mengalami kecederaan di bahagian perut manakala anak angkat mereka Ammzar Hussniah Ammir Hussein Abdul Azim, 8, masih tidak sedarkan diri dan sedang dirawat di Hospital Kemaman.

Ketua Polis Daerah Kemaman, Superintenden Hanyan Ramlan berkata, ketika kejadian, kenderaan Naza Citra yang dipandu Norhafizah Sazwa dan empat ahli keluarganya sedang dalam perjalanan dari kediaman mereka menghala ke Cheneh untuk menghantar sabun jualan.

“Ketika tiba di lokasi kejadian, sebuah lori Dipper Tipper jenis Nisan yang dipandu lelaki berusia 44 tahun dari arah Mak Lagam menghala ke Ladang Perwira, Cheneh untuk mengisi muatan pasir tiba-tiba keluar dari simpang kiri secara mengejut berikutan brek gagal berfungsi.

“Ekoran jarak terlalu dekat, lori tersebut merempuh kenderaan dinaiki keluarga itu,” katanya.

Hanyan berkata, siasatan lanjut terhadap pemandu yang berasal dari Simpang Ampat, Perlis itu mendapati ujian urinnya negatif dadah dan bebas sebarang rekod jenayah lampau.

“Mayat mangsa telah dibawa ke Unit Forensik Hospital Kemaman untuk tindakan lanjut manakala dua lagi mangsa masih dirawat di hospital sama,” katanya. – Utusan

Author

Media Variasi

View all posts

View all posts


Pekerja kedai langsir rogol, seks luar tabii remaja 13 tahun didakwa

MUAR: Seorang pekerja kedai langsir mengaku bersalah di Mahkamah Sesyen, di sini hari ini atas pertuduhan merogol, melakukan persetubuhan luar tabii dan amang seksual tanpa kerelaan remaja perempuan berusia 13 tahun, minggu lalu.

Tertuduh yang berusia 27 tahun membuat pengakuan itu di hadapan Hakim Abu Bakar Manat.

Mengikut pertuduhan pertama, pemuda itu didakwa merogol mangsa dalam kereta jenis Proton Persona pada pukul 8 hingga 9.30 malam di hadapan kedai makan di sebuah flat di Kluang dekat sini.

Lelaki itu juga dituduh melakukan persetubuhan bertentangan aturan tabii tanpa kerelaan mangsa dan melakukan amang seksual di tempat dan lokasi sama, lapor Kosmo.

Bagi kesalahan rogol, tertuduh didakwa mengikut Seksyen 376(2)(d) Kanun Keseksaan (KK) yang membawa hukuman penjara maksimun 30 tahun dan sebatan.

Bagi kesalahan persetubuhan di luar tabii, tertuduh didakwa di bawah Seksyen 377KK yang memperuntukkan hukuman penjara sehingga 20 tahun dan sebatan.

Bagi pertuduhan amang seksual, pemuda itu didakwa mengikut Seksyen 14 (d) Akta Kesalahan-kesalahan Seksual terhadap Kanak-Kanak 2017 yang membawa hukuman penjara maksimum 20 tahun serta sebatan.

Pendakwaan dikendalikan Timbalan Pendakwa Raya Danial Munir manakala tertuduh tidak diwakili peguam.

Terdahulu, Danial memohon mahkamah tidak membenarkan tertuduh diikat jamin kerana kesalahan tersebut merupakan satu jenayah berat dan serius.

Hakim menetapkan 24 Julai ini sebagai tarikh untuk menjatuhkan hukuman.

Author

Media Variasi

View all posts

View all posts


Letak jawatan KP J-KOM, Agus buat sidang akhbar malam ini

SHAH ALAM: Bekas Ketua Pengarah Jabatan Komunikasi Komuniti (J-KOM), Datuk Mohammad Agus Yusoff dijangka mengadakan satu sidang akhbar pada jam 8 malam Jumaat.

Berdasarkan surat edaran jemputan media daripada firma guaman Tetuan Faizal Rahman & Co, sidang akhbar itu akan diadakan di Hotel Tenera, Bandar Baru Bangi.

Peguam firma berkenaan, Faizal Rahman mengesahkan tentang jemputan sidang akhbar berkenaan yang dikeluarkan pihaknya ketika dihubungi Sinar Harian.

Mohammad Agus pada Khamis mengesahkan beliau telah menghantar surat peletakan jawatan sebagai Ketua Pengarah J-KOM kepada Perdana Menteri, Datuk Seri Anwar Ibrahim.

Beliau berkata, keputusan itu dibuat kerana menerima tawaran kerja baharu dan bukannya disebabkan tekanan daripada mana-mana pihak supaya melepaskan jawatan tersebut.

Mohammad Agus dilantik ke jawatan berkenaan pada Februari lalu, namun beliau serta jabatan terbabit banyak menerima kritikan berikutan disifatkan kurang berkesan dalam memainkan peranannya menguar-uarkan maklumat berkaitan pelbagai manfaat dan insentif disediakan Kerajaan Perpaduan kepada rakyat.

Ekoran itu beberapa pihak terutama wakil rakyat pembangkang sebelum ini turut menggesa supaya J-KOM dibubarkan. – Sinar Harian

Author

Media Variasi

View all posts

View all posts


Adam Radlan didakwa lagi atas pertuduhan pengubahan wang haram berjumlah RM500,000

KUALA LUMPUR: Timbalan Ketua Bahagian Segambut, Parti Pribumi Bersatu Malaysia (Bersatu), Adam Radlan Adam Muhammad didakwa lagi di Mahkamah Sesyen hari ini atas pertuduhan pengubahan wang haram berjumlah RM500,000.

Bagaimanapun Adam Radlan mengaku tidak bersalah selepas pertuduhan dibacakan terhadapnya di hadapan Hakim Rozina Ayob.

Mengikut pertuduhan, Adam Radlan didakwa menggunakan wang hasil aktiviti haram berjumlah RM500,000 dari akaun miliknya di CIMB Berhad, Cawangan Bukit Tunku di sini antara 2 Disember 2021 dan 22 Februari 2022.

Berikutan itu pertuduhan dikemukakan di bawah Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 dan boleh dihukum di bawah Seksyen 4(1) akta yang sama.

Hukuman bagi seksyen itu memperuntukkan penjara maksimum 15 tahun dan denda tidak kurang daripada lima kali ganda atau hasil daripada aktiviti haram atau RM5 juta yang mana lebih tinggi jika sabit kesalahan.

Terdahulu Timbalan Pendakwa Raya Farah Ezlin Yusop Khan memohon mahkamah mengguna pakai jaminan RM420,000 dengan seorang penjamin bagi kes predikat (rasuah) sebelum ini.

“Mahkamah ketika itu menetapkan syarat tambahan tertuduh perlu melaporkan diri ibu pejabat Suruhanjaya Pencegahan Rasuah Malaysia (SPRM) Putrajaya setiap bulan dan menyerahkan pasport kepada mahkamah.

“Kami juga mohon kes ini dipindahkan ke Mahkamah Sesyen lain (Hakim Suzana Hussin) untuk dibicarakan bersama dengan pertuduhan predikat,” katanya.

Peguam Datuk Seri Rajan Navaratnam, yang mewakili tertuduh tidak membantah permohonan berkenaan.

Rozina kemudian membenarkan permohonan jaminan dan syarat tambahan serta memindahkan kes itu ke Mahkamah Sesyen berkenaan dan menetapkan 31 Oktober ini bagi pengurusan kes.

Sebelum ini, Suzana menetapkan tiga pertuduhan rasuah berkaitan Program Jana Ekonomi Pemerkasaan Bumiputera Berwibawa (Jana Wibawa) Adam Radlan dibicarakan selama 15 hari di Mahkamah Sesyen di sini bermula Mei tahun depan.

Tarikh-tarikh perbicaraan itu ialah 27 hingga 29 Mei, 10 hingga 12 Jun, 9 hingga 11 Julai, 22 hingga 24 Julai dan 5 hingga 7 Ogos 2024.

Mahkamah turut menetapkan 31 Oktober ini bagi perkembangan status permohonan Adam Radlan agar ketiga-tiga pertuduhan itu dibicarakan secara bersama dengan dua lagi pertuduhan yang dikemukakan di mahkamah berasingan.

Dalam kes rasuah itu, pihak pendakwaan memaklumkan seramai 20 saksi akan dipanggil memberi keterangan pada perbicaraan itu.

Adam Radlan didakwa atas tiga pertuduhan iaitu dua menerima rasuah RM2.1 juta dan RM500,000 serta satu tuduhan meminta rasuah wang tunai sejumlah 3.5 peratus hingga tujuh peratus daripada nilai projek.

Kesemua pertuduhan itu dikemukakan mengikut Seksyen 16(a)(A) Akta SPRM 2009 dan boleh dihukum di bawah Seksyen 24 (1) akta sama.

Seksyen ini memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau denda RM10,000 atau mengikut mana-mana yang lebih tinggi, jika sabit kesalahan. – Utusan

Author

Media Variasi

View all posts

View all posts


‘Please buang ubat yang dah expired ‘- Anak batuk, mulut berbuih lepas makan ubat tamat tempoh

SEORANG wanita berdepan detik cemas apabila anak perempuannya secara tiba-tiba jatuh longlai dan tidak sedarkan diri selepas diberikan sejenis ubat.

Menerusi perkongsian TikTok @msrs, badan anaknya memberi tindak balas negatif disyaki mengambil ubat jenis Paracetamol yang sudah tamat tempoh.

Pada awalnya, anaknya yang baru pulang dari sekolah mengadu mengalami demam.

Namun, selepas pengambilan tersebut, anaknya terus menjerit dan mendakwa seluruh badannya terasa gatal.

“Kakak demam balik sekolah, saya suruh dia makan ubat Paracetamol. Dia ni jenis susah makan ubat, dia punya drama tak nak makan ubat jangan cakaplah. Memang stress.

“Tak lama lepas makan ubat tu, kakak kata dada dia sakit macam nak muntah. Lepas tu dia jerit satu badan dia gatal.

“Saya masih ingat dia overreacted and just nak attention so saya ignore. Lepas tu dia jerit pulak mulut dia sakit.

“Bila saya tengok, mulut dia dah bengkak, muka penuh ruam. Dia lembik tak larat terus tumbang, saya angkat dia ke katil terus dia muntah banyak,” kongsinya.

Lebih parah apabila mulut anak gadisnya mula berbuih selepas batuk.

“Lepas tu dia batuk dan keluar buih penuh kat mulut dia. Saya panggil dia, tepuk-tepuk muka dia, tapi dia tak sedar.

“Nasib time tu, husband baru balik. Terus dukung bawa ke emergency hospital.

“Bila sampai hospital, oksigen level dia drop. Tak dapat bayangkan kalau kami lambat ke hospital.

“Tak lama lepas tu kakak sedar. Alhamdulillah, kakak warded satu malam dan pulih, sembuh macam biasa,” luahnya.

Susulan insiden yang dialami anaknya, dia terus membuang semua ubat-ubatan yang tamat tempoh.

“Please buang semua ubat yang dah expired. Jangan simpan ubat lama-lama,” pesannya.

Author

Nurul Ain Japri

View all posts

View all posts


Pemimpin BN, GPS selesai menghadap Agong

KUALA LUMPUR: Pemimpin kanan Barisan Nasional (BN) dan wakil pemimpin Gabungan Parti Sarawak (GPS) dilihat telah meninggalkan Istana Negara setelah selesai menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

BN diwakili tiga pemimpin kanannya iaitu Pengerusi BN, Datuk Seri Ahmad Zahid Hamidi; Timbalan Pengerusi BN, Datuk Seri Mohammad Hasan; serta Setiausaha Agung BN, Datuk Seri Zambry Abdul Kadir yang mula memasuki Istana Negara melalui Pintu 2 pada jam 10:40 pagi dan meninggalkan Istana Negara melalui Pintu 2 sekitar jam 11:23 pagi.

Sementara itu, GPS pula terdiri daripada Datuk Seri Fadillah Yusof dan Datuk Seri Alexander Nanta Linggi tiba di Pintu 2 Istana Negara pada jam 11 pagi dan meninggalkan Istana Negara pada jam 11:56 pagi.

Semua pemimpin tersebut sama ada BN dan GPS tidak memberhentikan kenderaan serta memberi sebarang kenyataan kepada media.

Tinjauan MEDIA VARIASI mendapati seramai 27 lagi Ahli Parlimen BN masih lagi tidak kelihatan tiba di Istana Negara.

Author

Mohamad Fitri Hazim Hazam

View all posts

View all posts


Mahfuz tempelak Sanusi berhubung dakwaan singkir daripada Majlis Kewangan Negara

ALOR SETAR: Pengerusi Pakatan Harapan (PH) Kedah, Datuk Mahfuz Omar hari ini menempelak tindakan Menteri Besar Kedah, Datuk Seri Muhammad Sanusi Md Nor yang mendakwa terdapat usaha terancang untuk menyingkirkannya daripada mewakili negeri itu dalam Majlis Kewangan Negara.

Mahfuz ketika dihubungi Bernama mendakwa ia satu kenyataan yang sangat jahat dan menyifatkan Menteri Besar Kedah itu cuba menarik simpati orang ramai dengan menggambarkan seolah-olah negeri Kedah dianiaya melalui penganiayaan terhadap dirinya.

“Sedangkan dia (Muhammad Sanusi) sendiri menyatakan bahawa dia tidak ada bukti, macam mana dia bercakap tak ada bukti (dan) boleh dilontarkan kepada umum sedemikian rupa? Ini satu perbuatan jahat untuk menggambarkan keburukan dan mencalarkan imej Kerajaan Perpaduan.

“…bagi saya ia sesuatu yang sangat tidak menggambarkan kebijaksanaan, kebertanggungjawabannya  sebagai seorang Menteri Besar (yang) bercakap tanpa bukti, …cakap tanpa bukti adalah fitnah,” katanya.

Ahad lepas, Muhammad Sanusi dilaporkan mendakwa ada usaha untuk menamakan Setiausaha Kerajaan Negeri Kedah, Datuk Norizan Khazali sebagai penggantinya dalam Majlis Kewangan Negara, dan beliau turut mendakwa gerakan itu berlaku akibat kelantangannya mengkritik Kerajaan Persekutuan.

Mahfuz menegaskan Perkara 108 Perlembagaan Persekutuan menyatakan bahawa keanggotaan Majlis Kewangan Negara adalah terdiri daripada seorang Perdana Menteri atau mana-mana menteri dilantik dan seorang wakil dari setiap negeri yang diperkenan oleh Sultan atau Yang Dipertua Negeri.

Sehubungan itu, beliau berkata itu bermakna hanya Sultan Kedah boleh menyingkirkan Menteri Besar Kedah daripada menganggotai Majlis Kewangan Negara, sekali gus dakwaan Muhammad Sanusi itu seolah-oleh merendahkan keupayaan dan martabat seorang Sultan.

“Maknanya ikut kuasa mutlak Sultan untuk nak letak siapa pun bagi mewakili Kedah ke dalam Majlis Kewangan Negara. Jadi bila dia (Muhammad Sanusi) menyatakan bahawa ada orang yang sedang melobi Sultan, dia merendahkan Sultan, seolah-olah seorang Sultan ini tidak boleh buat keputusan dan nilai sendiri siapa yang mewakili negeri,” katanya.

Mahfuz seterusnya menuntut Muhammad Sanusi membuat permohonan maaf kerana menurutnya perbuatan Menteri Besar Kedah itu adalah satu tindakan biadap, kerana seolah-olah memperlekehkan kuasa Raja dan Sultan. – BERNAMA


820 pegawai, anggota APM Pahang siap siaga hadapi kesan Monsun Timur Laut

KUANTAN: Seramai 820 pegawai dan anggota Angkatan Pertahanan Awam Malaysia (APM) Pahang bersiap siaga menghadapi Monsun Timur Laut (MTL) yang dijangka bermula Sabtu ini dan berterusan hingga Mac tahun depan.

Pengarahnya, Kolonel (PA) Che Adam A Rahman berkata, jumlah itu membabitkan 67 pegawai dan 753 anggota yang akan bertugas di 11 daerah di negeri ini.

Katanya, semua pegawai dan anggota sudah menjalani latihan intensif di sungai dan tasik sejak sebulan lalu sebagai persediaan untuk memberikan perkhidmatan yang terbaik.

“Bagi menghadapi MTL, sebanyak 67 kenderaan air iaitu bot jenis aluminium dan gentian kaca serta kenderaan dua alam disediakan bagi operasi menyelamat mangsa banjir.

“Dengan persediaan ini, APM turut bersiap siaga jika berlaku banjir kilat termasuk dengan kerjasama dengan agensi penyelamat lain seperti Polis Diraja Malaysia (PDRM) dan Jabatan Bomba dan Penyelamat Malaysia (JBPM),” katanya ketika dihubungi, hari ini.

Beliau berkata, penekanan utama bagi menghadapi MTL ialah di empat daerah iaitu Kuantan, Temerloh, Maran dan Lipis yang biasanya akan berdepan bencana banjir.

Bagaimanapun, katanya, daerah lain turut diberikan tumpuan dan APM sentiasa memantau keadaan cuaca terutama hujan lebat melalui Jabatan Meteorologi Malaysia (METMalaysia).

“Sehubungan itu, penduduk yang kawasan mereka berisiko banjir dinasihat berpindah awal sebaik menerima arahan daripada agensi penyelamat untuk memastikan keselamatan.

“Sebaiknya sentiasa peka dengan maklumat daripada METMalaysia, Sekretariat Jawatankuasa Pengurusan Bencana Negeri (JPBN) Pahang, Pejabat Daerah dan Jawatankuasa Pembangunan dan Keselamatan Kampung (JPKK) apabila diarah berpindah ke pusat penempatan sementara (PPS),” katanya. – Berita Harian

Author

Media Variasi

View all posts

View all posts


Hasrat Yew Sin-Ee Yi ke final Terbuka Switzerland tidak kesampaian

KUALA LUMPUR: Hasrat beregu lelaki negara, Ong Yew Sin-Teo Ee Yi melangkah ke pentas final Terbuka Switzerland 2023 di Basel tidak kesampaian selepas tewas kepada pasangan Satwiksairaj Rankireddy-Chirag Shetty dari India pada aksi separuh akhir malam tadi.

Dalam kejohanan yang berlangsung di Basel itu menyaksikan beregu kelapan dunia Yew Sin-Ee Yi terpaksa akur apabila ditundukkan 21-19, 17-21, 21-17 dalam perlawanan selama 69 minit.

Satwiksairaj-Chirag, yang juga pasangan keenam dunia, akan melakukan perhitungan bersama gandingan China Ren Xiang Yu-Tan Qiang di pentas final esok.

Terdahulu, Ren Xiang-Qiang menunjukkan jalan keluar kepada gandingan England Ben Lane-Sean Vendy 21-10 dan 21-17 pada pusingan separuh akhir malam tadi.

Selain Yew Sin-Ee Yi, dua lagi wakil negara iaitu pemain profesional perseorangan lelaki negara, Lee Zii Jia dan beregu campuran profesional, Goh Soon Huat-Shevon Jemie Lai yang mara ke aksi separuh akhir akan bertemu lawan masing-masing pada perlawanan lewat pagi nanti waktu Malaysia. – BERNAMA


KBS fokus industri e-sukan tahun depan – Ahmad Faizal

PUTRAJAYA: Kementerian Belia dan Sukan (KBS) akan memberi fokus kepada pembangunan industri e-sukan menerusi Bajet 2023 yang dilihat berpotensi memberi pulangan besar kepada negara.

Menteri berkenaan Datuk Seri Ahmad Faizal Azumu berkata meskipun prestasi e-sukan tidak memberangsangkan pada tahun ini, namun ia wajar diberikan keutamaan berikutan impak sukan itu yang menggalakkan.

“Kita mahu kembangkan industri e-sukan dan dalam masa sama kita lahirkan pemain bertaraf antarabangsa, kita perlu jalan seiring. Saya amat yakin memang ada peruntukan untuk e-sukan.

“Sebelum ini ia tidak dilakukan dengan serius dan tersusun jadi untuk tahun depan KBS akan memberi fokus utama kepada sukan ini untuk melonjakkan industri sukan negara,” katanya kepada pemberita selepas merasmikan KBS Trail Run ‘Love Nature for Our Future’ 2022 di sini hari ini.

Menurut beliau kementerian juga akan memberi fokus memperhebatkan sukan massa selain mengekalkan fokus kepada atlet berprestasi tinggi.

Mengulas mengenai program KBS Trail Run itu, Ahmad Faizal berkata ia merupakan permulaan yang baik untuk sambutan Hari Sukan Negara (HSN) 2022 yang akan berlangsung hujung minggu ini.

“Ini merupakan build up program kepada acara utama HSN 2022 dan saya harap kita dapat mencapai sasaran 4.5 juta penglibatan daripada seluruh rakyat pada kali ini,” katanya. – BERNAMA


Suami sanggup bakar isteri depan anak

GEORGE TOWN: Seorang suami seperti tiada hati perut apabila sanggup membakar isterinya dengan minyak petrol di kediaman mereka di kawasan ladang kelapa sawit di Tasek Gelugor, Seberang Perai Utara (SPU) di sini malam semalam.

Dalam kejadian 9.30 malam itu, mangsa wanita berusia 35 tahun mengalami kecederaan parah akibat melecur kira-kira 27 peratus pada bahagian badan.

Ketua Polis Daerah Seberang Perai Utara, Asisten Komisioner Mohd. Asri Shafie berkata, pihaknya menerima panggilan berhubung kejadian berlaku daripada seorang jirannya kira-kira pukul 10.45 malam.

Menurutnya, hasil siasatan mendapati, pengadu lelaki dan suspek berusia 36 tahun tinggal di kediaman yang disediakan untuk pekerja ladang berkenaan dan pasangan suami isteri tersebut telahpun mendirikan rumah tangga sejak 15 tahun lalu.

“Kejadian berlaku akibat perselisihan faham keluarga. Menurut anak lelaki mangsa, dia dan adik-adiknya ada terdengar pergaduhan di luar bilik mereka.

“Anak lelaki mangsa hendak keluar dari bilik tetapi pintu telah ditolak dari luar. Bagaimanapun, anak lelaki pasangan tersebut berjaya keluar dan melihat ibunya berada di belakang rumah dalam keadaan badan terbakar.

“Suspek cuba padamkan api dengan kain tetapi api jadi lebih besar. Suspek kemudiannya bertindak melarikan diri di kawasan ladang kelapa sawit,” katanya kepada pemberita di sini, hari ini.

Beliau memberitahu lagi, mangsa kemudiannya meminta pertolongan daripada anaknya dan jirannya turut membantu menelefon pihak ambulans.

“Mangsa kini menerima rawatan di Hospital Sungai Bakap dan polis kini sedang giat mengesan suami wanita itu dengan bantuan Unit Anjing Pengesan (K9).

“Hasil siasatan lanjut, ini merupakan kejadian kedua berlaku dan suspek turut mempunyai empat rekod jenayah lampau,” ujarnya kes tersebut disiasat mengikut Seksyen 326 Kanun Keseksaan. – KOSMO

Authors

Media Variasi

View all posts

Diyana Rahip

View all posts

View all posts

View all posts


Mentega Terbang: Saya tak mahu komen, saya belum tonton sepenuhnya – Erma Fatima

CYBERJAYA: Pengarah dan penerbit terkenal, Erma Fatima berpendapat tidak adil untuknya mengulas sesuatu perkara yang tidak dilihat sendiri dan hanya bersandarkan rakaman sekerat-sekerat sahaja.

Beliau mengambil pendekatan untuk tidak mengulas sebarang komen berhubung filem Mentega Terbang, arahan Mohd Khairi Anwar Jailani.

Sebagai penggiat seni negara, Erma Fatima tidak mahu memberi ulasan selagi tidak menonton filem itu sendiri.

Ini kerana, katanya, tidak adil baginya untuk menilai sebuah filem berdasarkan babak sekerat-sekerat seperti yang ditularkan.

“Saya orang filem, saya tidak akan komen filem itu sekiranya saya tidak tonton daripada awal sampai akhir.

“Tidak adil untuk saya beri komen sekiranya hanya beberapa cebisan daripada drama itu yang dipaparkan,” katanya kepada MEDIA VARIASI.

Erma berpendapat, filem itu mungkin memberi mesej untuk masyarakat yang tidak didedahkan.

“Mungkin ada mesej disebaliknya, tapi saya tidak akan beri komen selagi saya tak tengok,” katanya.

Terdahulu, Erma ditemui pada program kunjungan Pesuruhjaya Tinggi Pakistan ke Malaysia, Amna Baloch ke Malakat Mall, di sini.

Program dianjurkan pihak Persatuan Pengguna Islam Malaysia (PPIM), turut dihadiri Ketua Aktivisnya, Datuk Nadzim Johan; Pengasas Malakat Mall, Mohd Fadzil Hashim; dan beberapa usahawan tempatan.

Polis dilaporkan telah memulakan siasatan terhadap filem ‘Mentega Terbang’ yang didakwa cuba menyebar dan mempersendakan agama Islam selepas menerima laporan polis.

Setakat ini sebanyak lapan laporan telah diterima di seluruh negara.

Kes itu disiasat mengikut Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

Bekas Menteri di Jabatan Perdana Menteri (Hal Ehwal Agama), Senator Datuk Seri Dr Zulkifli Mohamad Al-Bakri ada memberi ulasan tentang filem berkenaan di laman blognya selepas menonton filem itu, namun berhasrat menemui pengarah filem berkenaan.

Sebelum ini, pihak yang mewakili filem ‘Mentega Terbang’ menafikan sekeras-kerasnya dakwaan mereka cuba menyebarkan ajaran sesat yang berunsur menghina agama Islam

Mohd Khairi juga telah mengemukakan notis tuntutan kepada penulis, Zabidi Mohamed supaya memadamkan segera kenyataan yang mengaitkan filem itu sebagai mempermain dan mempersendakan agama Islam.

Author

Tun Puteh Wanti

View all posts

View all posts


AKM: Esports MedicA tawar khidmat nasihat penjagaan kesihatan kepada komuniti e-sukan

JEMPOL: Esports MedicA di bawah Universiti Sains Islam Malaysia (USIM) menawarkan khidmat nasihat penjagaan kesihatan kepada komuniti e-sukan pada siri Jelajah Aspirasi Keluarga Malaysia (AKM) di Dataran Seri Jempol di sini.

Pengarah Pusat Komunikasi Strategik USIM, Dr Hammad Farhi Mohd Saudi berkata selaku rakan strategik utama jelajah AKM kali ini, Esports MedicA yang terdiri daripada barisan penasihat perubatan dalam pelbagai bidang, memberikan maklumat berkaitan panduan asas bermain e-sukan dan permainan video secara sihat.

Katanya kumpulan itu mempunyai kepakaran dalam bidang kesihatan komuniti seperti oftalmologi (berkaitan penyakit mata), otorinolaringologi (berkaitan penyakit telinga, hidung dan tekak), pembedahan kepala dan leher serta psikiatri.

“Antara perkara yang disampaikan berkaitan e-sukan dan kesihatan adalah berkaitan mental, postur, pendengaran dan penglihatan.

“Kumpulan pakar perubatan Esports MedicA USIM akan turut hadir di tapak program bagi memberikan khidmat nasihat kesihatan secara percuma kepada para pengunjung,” katanya kepada Bernama.

Selain itu, pengasas Esports MedicA, Dr Zatul-‘Iffah Abu Hasan berkata, sedikit ketidakselesaan yang dirasai penggiat permainan dalam talian boleh membawa kepada komplikasi kesihatan.

Oleh itu beliau berkata penting bagi mereka yang terlibat dalam bidang itu untuk mendapatkan khidmat nasihat penyedia kesihatan.

“Selain itu, tabiat bermain permainan dalam talian yang sihat perlu diamalkan secara berterusan bagi memastikan rutin mereka tidak menjadi beban. Ini bukan sekadar kondisi mata, pendengaran dan kedudukan badan (postur), kami juga menangani kesihatan mental pemain,” katanya.

Selain bidang kesihatan, USIM turut mengadakan program latihan keusahawanan pelancongan digital produk Pelancongan Berasaskan Komuniti (CBT) B40 dan Orang Asli pada jelajah AKM kali ini, bertujuan melahirkan usahawan dan membantu komuniti tersebut menambah pendapatan. – BERNAMA


Kerajaan terus konsisten perangi rasuah – PM Anwar

KUALA LUMPUR: Perdana Menteri, Datuk Seri Anwar Ibrahim hari ini menegaskan kerajaan akan terus konsisten dengan usaha memerangi rasuah di negara ini.

Bersempena Hari Antirasuah Antarabangsa (HARA) 2022 yang disambut hari ini, beliau berkata agenda reformasi terutamanya dalam usaha mencegah rasuah tidak hanya terhad kepada penguatkuasaan.

Sebaliknya, Anwar yang juga Menteri Kewangan berkata, nilai-nilai seperti integriti, akhlak dan etika adalah aspek yang perlu diterapkan dalam kehidupan bermasyarakat dan bernegara.

“Dengan meraikan serta memartabatkan integriti, ia berupaya memacu Malaysia ke arah kecemerlangan yang holistik yang akan mencakup aspek fizikal, rohani, nilai dan identiti,” katanya menerusi laman Facebook hari ini.

Pertubuhan Bangsa-Bangsa Bersatu (PBB) pada 2003 telah mengisytiharkan Hari Antirasuah Antarabangsa disambut pada 9 Disember setiap tahun di seluruh dunia. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Geng merusuh guna parang, kayu kena dakwa beramai-ramai

MELAKA: Seramai sembilan lelaki dihadapkan ke Mahkamah Sesyen di sini, hari ini atas pertuduhan melakukan rusuhan menggunakan senjata termasuk parang sehingga mendatangkan cedera parah di sebuah taman perumahan di daerah Jasin, dua minggu lalu.

Tertuduh, P. Kogilanathan, 24, A. Loges, 30. V. Megan, 26, R. Thiven, 26, D.Mahendran, 43, P.Thanabalan, 33, N.Murthy, 37, D.Thivendran, 33, dan M. Kugan, 28, bagaimanapun tidak mengaku bersalah sejurus pertuduhan dibacakan oleh jurubahasa mahkamah di hadapan Hakim Elesabet Paya Wan.

Mengikut pertuduhan, kesemua mereka didakwa telah merusuh menggunakan senjata parang, besi dan kayu hingga menyebabkan kecederaan di bahagian kepala dan badan.

Perbuatan itu dilakukan pada pukul 12.33 tengah malam di persimpangan Taman Ayer Merbau, Jasin pada 11 September lalu.

Sabit kesalahan, tertuduh boleh dikenakan hukuman penjara sehingga lima tahun atau denda atau kedua-duanya mengikut Seksyen 148 Kanun Keseksaan.

Tertuduh Kogilanathan bagaimanapun turut berdepan dengan dua pertuduhan lain atas kesalahan menyebabkan kecederaan parah terhadap Mahendran serta Murthy dengan menggunakan sebilah parang iaitu senjata yang boleh menyebabkan kematian di tempat, masa dan tarikh sama.

Sabit kesalahan, tertuduh boleh dikenakan hukuman penjara sehingga 20 tahun dan boleh juga dikenakan denda atau sebat mengikut Seksyen 326 Kanun Keseksaan.

Terdahulu pendakwaan dikendalikan Pegawai Pendakwa, Asisten Superintendan Nora Yaacob mencadangkan jaminan sebanyak RM15,000 dikenakan terhadap setiap tertuduh dan RM25,000 bagi setiap pertuduhan tambahan terhadap Kogilanathan.

Kesemua tertuduh diwakili Peguam Jason Anthony Ignasius, V. Segaran dan S. Amritpal Singh bagaimanapun merayu agar jaminan rendah diberikan dengan alasan anak guam mereka hanya berkerja sebagai pemandu lori dan pembantu kedai runcit, selain perlu menanggung keluarga.

Selepas mendengar hujah kedua belah pihak, Elesabet membenarkan jaminan sebanyak RM7,000 bagi setiap tertuduh di bawah Seksyen 148 Kanun Keseksaan dan RM12,000 bagi dua pertuduhan Seksyen 326 Kanun Keseksaan terhadap Kogilanathan.

Beliau kemudian menetapkan tarikh 7 November depan untuk sebutan semula kes dan serahan dokumen. – Kosmo!

Author

Media Variasi

View all posts

View all posts